
গ্রিক পুরাণের গল্প
সুমাইয়া বর্ণা মিমি
Contents
1. পার্সেফোনঃ পাতালের রাজকন্যা
2. জিউসের আবির্ভাব ও বিশ্বসৃষ্টির রহস্য
3. জিউসের প্রেম ও সিগনাস ও বৃষ তারকামন্ডলীর সৃষ্টি
4. জিউস ও তাঁর প্রেয়সীরা
5. জিউসের ক্রোধ এবং প্রেমের নানা রূপ
6. জিউসের কন্যাপ্রেম, মানবজাতির শাস্তি এবং অন্যান্য
7. এথেনার অভিশাপে সৃষ্টি হল পৃথিবীর প্রথম মাকড়শা
8. গ্রীক পুরাণের মহাপ্লাবন ও ডিওক্যালিয়ন
9. কিউপিড ও সাইকির অমর প্রেম
10. কামনা ও লালসার দেবীঃ আফ্রোডাইট
পার্সেফোনঃ পাতালের রাজকন্যা
গ্রীক দেবী পার্সেফোন দুইটি ফর্মে পরিচিত, পার্সেফোন এবং কোর। কোর ছিলেন বসন্ত, গাছপালা ও উর্বরতার দেবী। অপরদিকে পার্সেফোন শব্দের অর্থ হল তিনি যিনি আলো ধ্বংস করেন। তিনি এই ফর্মে ছিলেন পাতালুপুরির রাণী, মৃত্যু আনায়নকারী, ভয়ঙ্কর দেবী। এছাড়া তার ছিল নানা নাম; দ্য মেডেন, দ্য গ্রেট গডেস, দ্য পিওর ওয়ান, দ্যা মিস্ট্রেস, দ্য ড্রেড কুইন।
পার্সেফোন হলেন বারোজন অলিম্পিয়ানের দুজন; ডিমিটার ও জিউসের কন্যা। জিউস আকাশের দেবতা, দেবতাদের রাজা। ডিমিটার হলেন প্রকৃতির শক্তিশালী দেবী; কৃষি, ফসল, উর্বরতা তার ই নিয়ন্ত্রণে। উল্লেখ্য যে জিউস হলেন ডিমিটারের ছোট ভাই। তবে গ্রীক পৌরাণিক কাহিনীতে ভাইবোন বা পরিবারের সদস্যদের মধ্যে বিয়ে এবং বংশবৃদ্ধি বেশ প্রচলিত ছিল।
পার্সেফোনের কৈশোরকাল সম্পর্কে আমরা প্রায় কিছুই জানি না, শুধু জানি যে তাকে অনেক যত্নে বড় করেছেন তার মা ডিমিটার। তাকে রক্ষা করার জন্য তার মা তাকে বড় করেছিলেন গ্রীক দেবতাদের ঐশ্বরিক বাসস্থান মাউন্ট অলিম্পাসের বাগানে। বলা যায়, তিনি বেশ সুরক্ষিত পরিবেশে মায়ের সাথে ঘনিষ্ঠ অবস্থায় ই বড় হয়েছেন। তার বন্ধুরাও ছিল কুমারী। এ রূপে তিনি ছিলেন কোমল প্রকৃতির, সুন্দর, নিষ্পাপ, তরুণী; যার স্নিগ্ধ রূপের কোনো তুলনা ছিল না।
পার্সেফোনের প্রতীক হল, শস্যের শীষ, একটা ডালিম, একটা বাদুড়, নার্সিসাস ফুল এবং একটা মশাল। তাকে বিভিন্ন শিল্প কর্মে মা অথবা স্বামীর সাথে থাকা অবস্থায় দেখানো হয়। যেখানে তিনি চিত্রিত হতেন মেঝে দৈর্ঘ্য পোশাক,একটি শস্যের বীজ, একটি রাজদণ্ড, একটি মশাল এবং একটি ডালিম ধরা অবস্থায়।
স্বভাবতই আমাদের মনে প্রশ্ন জাগে কে ছিল পার্সেফোনের স্বামী আর কেনই বা তিনি পৃথিবীতে বসন্তের দেবী হয়েও পাতাল পুরের অন্ধকারের রাণী হলেন?
পার্সেফোনের স্বামী পাতালপুরের দেবতা হেডিস। হেডিস হলেন ক্রোনাস ও রিয়ার আরেক সন্তান। তাই তিনি জিউস ও ডিমিটারের ভাই এবং পার্সেফোনের চাচা ও।
পার্সেফোনের সম্পর্কে টাইটান জ্যোতিষি অ্যাস্ট্রিয়াস দুইটি ভবিষ্যৎবাণী করেছিলেন
১.তার কুমারীত্ব হঠাৎ এবং গোপনে চুরি করা হবে ;
২. তার ভবিষ্যৎ স্বামী তার নববধূকে চুরি করবে।
প্রথম ভবিষ্যৎ বাণী সত্যি করতে অবদান ছিল সৌন্দর্য, প্রেম ও লালসার দেবী আফ্রোডাইট ও তার দুষ্টু পুত্র ইরোসের। বলা হয়, ইরোসের হাতে থাকত এক বিশেষ ধরণের ধনুক বাণ, এই তীর যাকেই আঘাত করত তার মনে ভালবাসা জন্ম নিত। একদিন ইরোস আর আফ্রোডাইট প্রমাণ করতে চাইলেন তাদের প্রভাব থেকে কেউ ই মুক্ত নয় আর তাই ইরোস সমস্ত গ্রীকদের দিকে তার বিশেষ তীর ছুঁড়ল এবং সবার মনে বিশেষ একজনের প্রতি ভালবাসা সৃষ্টি হল, আর এই বিশেষ একজন ছিলেন পার্সেফোন, বসন্তের দেবী। ফলস্বরুপ সমস্ত দেবতা তাকে বিবাহের জন্য নানারকম উপহার পাঠাতে লাগলেন। প্রথমত গিয়েছিল, স্বর্গের বার্তাবাহক হার্মিস আর একটা সোনার ক্যাডুসিয়াস উপহার দেন তাকে।তারপর সূর্য, আলো,নিরাময়, সঙ্গীতের দেবতা অ্যাপোলো দিতে চাইলেন লিয়ার। যুদ্ধের দেবতা এ্যারেস যিনি ছিলেন অ্যাফ্রোডাইটের প্রেমিক তিনি ও এসেছিলেন একটা বর্শা ও বর্ম নিয়ে। এছাড়া হেফাস্টাস; আগুন ও ধাতুর দেবতা, আফ্রোডাইটের স্বামী পর্যন্ত পাঠিয়েছিলেন একটি স্বর্ণের আংটি।
কিন্তু তারা সকলেই প্রত্যাখ্যাত হয়েছিলেন কারণ ডিমিটার চেয়েছিলেন তার মেয়েকে চিরকুমারী অবস্থায় নিজের পাশে রাখতে।
তাই এ সমস্ত অবাঞ্চিত মনোযোগে তিনি বেশ হতাশ ই হয়েছিলেন। তাই তিনি পার্সেফোনকে ইতালির সিসিলিতে অবস্থিত এক গুহার গভীরতায় লুকিয়ে রেখেছিলেন যার প্রবেশদ্বার ড্রাগন কর্তৃক সুরক্ষিত ছিল। অল্পবয়সী এবং সাধাসিধে পার্সেফোন কোথায় আছে সে সম্পর্কে অন্য দেবতারা না জানলেও সবটাই জানতেন আকাশের দেবতা জিউস। জিউস তার স্ত্রী হেরার প্রতি অবিশ্বস্ততার জন্য কুখ্যাত ছিলেন। যেকোন সুন্দর মহিলার প্রতি আকৃষ্ট হওয়া এবং তার সাথে যৌন সম্পর্ক স্থাপন করা ছিল তার জন্য নিত্য নৈমত্তিক ব্যাপার। তার নিজের মেয়ে; পার্সেফোন ও তার এ লালসা থেকে বাঁচতে পারেনি। অন্য একটি সংস্করণে অবশ্য বলা হয় পার্সেফোনের প্রতি জিউসের এতোটা মোহের কারণ ইরোসের সেই তীর যা সমস্ত গ্রীকদের প্রতি নিক্ষিপ্ত হয়েছিল।
যাই হোক,এই মোহ যখন প্রবল থেকে প্রবলতর হচ্ছিল তখন জিউস একদিন এসে পৌঁছান সেই গুহায় যেখানে পার্সেফোনেকে রাখা হয়েছিল। তিনি গুহার মুখে থাকা ড্রাগনদের ঘুম পাড়িয়ে নিজেই ড্রাগনের রূপ নিয়ে গুহায় প্রবেশ করেন। এবং নিজের মেয়েকে প্রলুব্ধ করেছিলেন, এ সম্পর্কের মাধ্যমে জন্ম হয় জাগ্রিয়াসের। জিউস জাগ্রিয়াসকে সাথে করে অলিম্পাসে নিয়ে তার সিংহাসনে বসান। ছোট্ট জাগ্রিয়াস তার পিতার কিছু ক্ষমতা উত্তরাধিকার সূত্রেই পেয়েছিল। এ ঘটনায় হেরা বেশ ক্ষুব্ধ হয়ে একজন টাইটান কে নিযুক্ত করেন জাগ্রিয়াসকে মেরে ফেলতে। এ টাইটান জাগ্রিয়াসকে খেলনা দিয়ে তার বদলে তার সমস্ত ক্ষমতা নিয়ে নেন। এরপর শক্তিহীন জাগ্রিয়াসকে প্রকৃতপক্ষেই ছিড়ে মেরে ফেলেন তারা। আর এভাবেই সত্য হয়েছিল পার্সেফোন সম্পর্কিত প্রথম ভবিষ্যৎবাণী।
আর এ ঘটনায় ডিমিটার আরো চিন্তিত হয়ে ওঠেন।
কিন্তু নিজের কর্তব্যে আবদ্ধ ডিমিটার মেয়ের দিকে সবসময় নজর রাখতে পারেন নি।
গ্রীক পুরাণে সব ঘটনার ই একটা না একটা ব্যাখ্যা রয়েছে, তেমনি পৃথিবীতে ঋতুচক্রের আবর্তনের ব্যাখ্যা ও রয়েছে। আর এ গল্পের সাথে জড়িত রয়েছেন পার্সেফোন ও হেডিস।
হেডিস সাধারণত পাতালে থাকতেই পছন্দ করতেন কদাচিৎ তিনি মর্ত্যলোক অথবা অলিম্পাস পর্বতে আরোহন করতেন।
হেডিসকে একদিন বিশাল এক আগ্নেয়গিরির অগ্ন্যুতপাতের জন্য পৃথিবী পৃষ্ঠে আসতে হয়েছিল, কেননা এ ঘটনায় পাতালপুরিতে প্রচুর হৈ চৈ সৃষ্টি হয়েছিল।
আগ্নেয়গিরিটি আপাত দৃষ্টিতে জিউস এর কাছে পরাজিত টাইটান টাইফনের প্রতীক ছিল।
যে সে সময় পাতালের এক গভীরতম অংশ টারটারাসে নির্বাসিত ও ক্রুদ্ধ ছিল। এসময় কোনো একবনে হেডিস এক নারীকে দেখতে পান যে মাথা নিচু করে ডালাতে ফুল তুলছে, বনের পরীরাও ছিল তার সাথে।তিনি ভাবলেন মর্ত্যের এতো সুন্দর স্নিগ্ধ সকাল ছিল শুধু মাত্র এই নারীর জন্য।তাই হেডিস ভেবে পেলেন না মেয়েটা ফুল তুলছে কেন, যখন এই সমস্ত ফুলের স্নিগ্ধতা তার স্নিগ্ধতার ই অংশ মাত্র!হেডিস নিজেকে সেসব হতভাগ্য ফুলের সাথে তুলনা করলেন যারা এই নারীর স্পর্শ পায়নি। তিনি ভাবতে লাগলেন, কি হবে এই অমরত্ব দিয়ে,কি হবে পাতালের রাজা হয়ে, যদি না এই নারীকে পাওয়া যায়।
ওই নারীর রূপে যেন সম্মোহিত হয়েছিলেন হেডিস। পরে হেডিস খোঁজ নিয়ে জানলেন এ নারী আর কেউ নয় পার্সেফোন-ই, জিউস ও ডিমিটারের কন্যা।
অন্য কিছু সংস্করণে বলা হয়, হেডিস যেদিন মর্ত্যে অবতরণ করেন সেদিন ইরোস তার তোর ছুঁড়ে দিয়েছিল হেডিসের দিকে আর তাই তিনি পার্সেফোনের প্রেমে পরে যান। এতোদিন মর্ত্যে না থাকায় খুব সম্ভবত ইরোসের তীরের প্রভাব থেকে মুক্ত ছিলেন তিনি।
তো যাইহোক, পাতাললোকে ফিরে হেডিসের কিছুই ভাল লাগছিল না, দিনরাত শুধু পার্সেফোন কেই মনে পরত তার, শেষে একদিন স্থির করলেন এই নারীকে তার জয় করতে হবেই যত বাধাই আসুক না কেন। অবশ্য হেডিস এ ও জানতেন ডিমিটার, তার বোন কখনোই পার্সেফোনকে তার হাতে তুলে দিতে রাজি হবে না। পাতালপুরির এই ভয়ঙ্কর অন্ধকার ও শীতলতায় কখনোই পাঠাবে না তার মেয়েকে। তাই হেডিস গিয়ে ধর্ণা দেয় জিউসের কাছে, জিউস এ প্রস্তাব সানন্দেই গ্রহণ করেন এবং সাহায্য করতেও রাজি হন। জিউসের অনুমতি পেয়ে একদিন পাতালরাজ হেডিস কালো রঙের ঘোড়ায় টানা রথে ঝড়ের বেগে মর্ত্যে এলেন।সেদিন ও ফুল তুলছিলেন পার্সেফোন। মাটি ফুঁড়ে হেডিসের রথকে বের হতে দেখে বিস্ময়াভিভূত হয়ে পরেন পার্সেফোন। কিন্তু বিস্ময় একলহমায় ভয়ে পরিণত হল। একহাতে ঘোড়াদের লাগাম টেনে অন্য হাতে কাঁধে উঠিয়ে নিলেন পার্সেফোনকে। ভয়ে আর্তনাদ করে উঠল সে। এ আর্তনাদ শুনেছিলেন, জিউস, জাদুবিদ্যার দেবী হেকেটি, সূর্যের দেবতা হেলিওস এবং ডিমিটার। জিউস এ চিৎকারে বেশ খুশিই হয়েছিলেন, অপরদিকে হেকেটি শুধু শুনতেই পেয়েছিলেন কিছুই দেখেন নি তিনি, হেলিওস কিন্তু আকাশ থেকে সবটায় দেখেছিলেন।
ডিমিটারের মন তখন চিন্তা আর দুঃখে কুঁকড়ে গেছে। তিনি সারা পৃথিবী তন্ন তন্ন করে খুঁজলেন তার মেয়েকে, কিন্তু তাকে ফিরতে হল রিক্তহস্তে। জিউস সব জেনেও না জানার ভান করে বসে ছিলেন। ডিমিটারের কষ্ট দেখে তার সাহায্যে এগিয়ে এলেন হেকেটি জানালেন,তিনিও শুনেছেন এ চিৎকার,কিন্তু কিছুই দেখতে পাননি। তবে হেলিওস আকাশে থাকায় সবটায় দেখেছে সে। ডিমিটার তাই হেলিওসের কাছে যান মেয়ের সন্ধানে। ডিমিটারের অনুরোধে হেলিওস তাকে জিউসের ষড়যন্ত্র আর হেডিসের অপহরণের বেপারে জানান। হেলিওস অবশ্য হেডিস এর পার্সেফোনের প্রতি ভালবাসার কথাও জানত, আর তা ই বলল ডিমিটারকে,আরো বলল, এমন স্বামী আর পার্সেফোন পাবে না। কিন্তু এতোকিছু শুনেও খুশি হতে পারলেন না ডিমিটার।
ডিমিটার এই ষড়যন্ত্রের কথা বার বার ভাবতে লাগলেন আর ব্যথায় কেঁদে উঠল তার মন। না জানি তার কোমল নিষ্পাপ পার্সেফোন কি কষ্টেই আছে ওই পাতাল পুরিতে! এর চেয়ে হয়ত পার্সেফোন মারাগেছে জানলেও তার কম কষ্ট হত। আগের চেয়েও বেশি ভেঙে পড়লেন তিনি এবার। করলেন কঠোর প্রতিজ্ঞা, পার্সেফোনকে ফিরে না পাওয়া পর্যন্ত তিনি অলিম্পাসে পা রাখবেন না, মর্ত্যে জন্মাতে দেবেন না এক দানা শস্য ও।
এ প্রতিজ্ঞায় চারদিকে হাহাকার শুরু হয়ে গেল, দূর্ভিক্ষে বহু প্রাণী মারা গেল।
অন্যদিকে পার্সেফোন প্রথমে পাতালে এসে কিছুতেই মানিয়ে নিতে পারছিলেন না পাতালপুরির অন্ধকার আর কালি ময়লায়। কিন্তু তাকে মানিয়ে নিতে সাহায্য করছিলেন হেডিস। হেডিস প্রকৃতপক্ষেই ভালবেসেছিলেন পার্সেফোনকে। তার প্রতি যত্ন বা সম্মানের কোনো ত্রুটি রাখেননি পাতাল রাজ। অবশেষে একসময় হেডিসের ভালবাসার কাছে হার মানলেন পার্সেফোন। তিনিও ভালবেসে ফেললেন হেডিসকে। হোমার এজন্য ই তাকে পাতালের রাজকন্যা বলে অভিহিত করেছেন।দুজনের সংসার কিন্তু পাতালে ভালই চলছিল।
এদিকে প্রাণিকুলের মৃত্যু জিউসকে বেশ ব্যথিত করছিল। তিনি নিজে এলেন ডিমিটারকে বুঝাতে কিন্তু কোন লাভ হল না। ডিমিটার তার প্রতিজ্ঞায় অনড়। তাই একপ্রকার বাধ্য হয়েই হার্মিসকে হেডিসের কাছে পাঠালেন জিউস। হার্মিস তখন বয়ে নিয়ে গেলেন এ জুটির বিচ্ছেদের বেদনার খবর। হার্মিস জানালেন দেবরাজ আদেশ করেছেন,পার্সিফোনকে তার মায়ের কাছে ফেরত পাঠাতে। সব ঘটনায় একে একে খুলে বললেন হার্মিস তাদের। বিচ্ছেদ বেদনায় কেঁদে উঠল দুজনের মন। পার্সেফোনে স্বামীর হাতে বেদানা তুলে দিয়ে প্রতিজ্ঞা করলেন তিনি আবার ফিরে আসবেন। বেদানা তুলে দেওয়া ছিল গ্রীক পুরাণে প্রতিজ্ঞা করার প্রতীক।
জিউস পরেছিলেন ঘোর চিন্তায়, একদিকে যেমন ছিল ক্রোধাক্রান্ত ডিমিটার, যাকে ছাড়া প্রাণীকুলের খাদ্য চাহিদা মেটানো প্রায় অসম্ভব। অন্যদিকে ছিল বিরহকাতর এক জুটিঃ হেডিস–পার্সেফোন। জিউস শেষে তার মা রিয়াকে পাঠালেন কিছু একটা ব্যবস্থা করতে।রিয়া ডিমিটারকে অনেক বুঝিয়ে রাজি করালেন এক শর্তে।শর্তটা ছিল এমন যে, বছরের ৬ মাস পার্সেফোন থাকবে ডিমিটারের কাছে মর্ত্যে এবং বাকি সময় থাকবে হেডিসের কাছে পাতালে। তবে ডিমিটার ও জুড়ে দিলেন আরেক শর্ত বললেন, পার্সেফোন যতদিন পাতালে থাকবে পৃথিবীতে ফসল জন্মাতে দেবেন না তিনি।
তারপর থেকে বছরে ৬মাস পৃথিবীতে চলে উষ্ণতা, ফুল ফসলের রাজত্ব। এই ছয় মাস ডিমিটারের কাছে থাকেন পার্সেফোন। যখন তিনি চলে যান হেডিসের সান্নিধ্যে তখন ডিমিটারের দুঃখে শীতল থেকে শীতলতর হয়ে ওঠে পৃথিবী।
আর এভাবেই গ্রীক পুরাণে ব্যাখ্যা দেওয়া হয়েছে ঋতু চক্রের রহস্যের।
জিউসের আবির্ভাব ও বিশ্বসৃষ্টির রহস্য
প্রাচীনকাল থেকে বিভিন্ন সভ্যতার মানুষ বিশ্বসৃষ্টির রহস্যকে নানা ঢঙে বর্ণনা করতে চেয়েছে। সবারই রয়েছে আলাদা আলাদা গল্প। এক্ষেত্রে বাদ যায়নি গ্রীকরাও। গ্রীকপুরাণে মহাবিশ্ব সৃষ্টির একটি চমকপ্রদ ব্যাখ্যা দেওয়া হয়েছে। হেসিওড নামক একজন কবি গ্রিকদের মধ্যে সর্বপ্রথম ‘থিওগনি’ নামক কবিতায় সৃষ্টি রহস্যের একটি ব্যাখ্যা দেন। তার মতে,সবকিছুই সৃষ্টি হয়েছে ক্যাওস থেকে। ক্যাওস ছিল অবয়বহীন অপরিসীম শূন্যতা, মূলত এটি হল সৃষ্টি ও শূন্যতার মধ্যে দ্বিধা, এই ধারণাটি অবশ্য কিছুটা শূন্যতা থেকে সবকিছু শুরুর মতোই ছিল। ক্যাওস থেকে আকস্মিক ভাবেই সৃষ্টি হয় গায়া বা ধরিত্রী মাতা সহ ৫ টি শক্তি,তারা হল- টারটারাস বা পাতাল, এরিবাস অর্থাৎ পাতালপুরীর অন্ধকার এক কথায় মৃত্যুর আবাসস্থল, নিক্স অথবা রাত, এরোস বা ভালবাসা । গায়া নিজেই আরো তিনটি বস্তুর জন্ম দিল।
এগুলো হলঃ
• ইউরেনাস বা আকাশ।
• পাহাড়-পর্বত
• পন্টাস বা সমুদ্র
প্রাচীনকালে অবশ্য পৃথীবীকে ধারণা করা হত গোলাকার বা চাকতি হিসেবে যাকে চারদিক থেকে ঘিরে রেখেছে পন্টাস। কোনো মানুষ পৃথিবীর কিনারে পৌঁছালেই সে মারা যেত।
এছাড়া যখন ভালবাসার জন্ম হল তখন সে তার আলো দিয়ে নির্মূল করল সমস্থ অন্ধকার। তখন এরিবাস আর নিক্স মিলিত হয়ে জন্ম দিল ইথার বা স্বর্গীয় আলো এবং দিন বা দিবালোক।
মজার বেপার হল পরবর্তীতে গায়া আবার বিয়ে করে ইউরেনাস বা আকাশকে। তাদের মিলনে জন্ম নেয় অনেকগুলো সন্তান। প্রথম জন্ম নেওয়া সন্তানরা ছিল ৫০ টি মাথা ও ১০০টি হাত বিশিষ্ট দানব, যাদের ডাকা হত হেকাটনকেরিস বলে।
এদের ও আবার নাম ছিলঃ
• কটাস
• ব্রায়ারিয়াস
• জাইজিস
এরপর জন্মায় ৩জন সাইক্লপস। সাইক্লপস নামকরণের কারণ ছিল এদের মাথা বরাবর একটি বড় সর্বদা বনবন করা ঘূর্ণয়মান চোখ।
এরা হলেনঃ
• ব্রন্টেস বা বজ্র
• স্টেরোপস বা বিদ্যুতের ঝলকানি
• আর্জেস বা ঝলসানো আলো।
এই তিন জনই পরবর্তীতে তৈরি করে জিউসের অস্ত্র।
এরপর জন্ম নেয় উন্নত এবং দেবতাসুলভ টাইটানরা। টাইটান ছিলেন ১২ জন, যাদের ৬জন ছেলে এবং ৬ জন মেয়ে। এরা হলেন-
• ওশিয়ানাস- সমুদ্রদেব
• টেথিস- সমুদ্রদেবের পত্নী
• হাইপেরিয়ন- সূর্য
• থিয়া-সূর্যদেবের স্ত্রী
• থেমিস- স্বর্গীয় আইন কানুনের দেবী
• নিমোসিনি- স্মৃতিদেবী
• কোয়েস-প্রশ্নোত্তর তথা বুদ্ধির দেবতা
• ফিবি- কোয়েসের স্ত্রী
• আয়াপেটাস-মৃত্যুদেবতা
• ক্রিয়াস-স্বর্গীয় নক্ষত্রপুঞ্জের দেবতা
• রিয়া- ক্রোনাসের স্ত্রী এবং ধরিত্রীর দেবী।
• ক্রোনাস- পৃথিবী ও স্বর্গের দেবতা।
ধরিত্রীকে স্ত্রীরূপে দেখানো হত, বাবা ইউরেনাস এবং মা গায়ার সর্বকনিষ্ঠ সন্তান ক্রোনাস ছিল সবচেয়ে তেজস্বী। ইউরেনাস কিন্তু সন্তানদের সাথে পিতৃসুলভ আচরণ করতেন না। পিতা এবং সন্তানদের মধ্যে ছিল ঘৃণার সম্পর্ক। ইউরেনাস সন্তানদের এতোটায় ঘৃণা করতেন যে তাদের জন্মের সাথে সাথেই তাদের মা গায়ার পেটে ঠুসে দিতেন। এহেন নিষ্ঠুরতায় গায়া দেবী ভীষণ বিরক্ত হয়ে ওঠেন। আবার অন্য সংস্করণে বলা হয়, ইউরেনাস তার সন্তানদের টারটারাস তথা পাতালে বন্দী করে রাখত। যাইহোক গায়া তার এবং তার সন্তানদের প্রতি হওয়া অবিচার মানতে পারছিলেন না। তাই তিনি তার সন্তানদের পিতার বিরুদ্ধে রুঁখে দাঁড়াতে উৎসাহ দেন। কিন্তু ক্রোনাস ছাড়া কেউ এগিয়ে আসার সাহস পায় না। গায়া তাই ক্রোনাসকে একটি হীরের তৈরি কাস্ত্ব দিলেন। এরপর রাতে যখন ইউরেনাস গায়ার সাথে মিলিত হল এবং অবসাদে ঘুমিয়ে পরল তখন ক্রোনাস সেই হীরের কাস্তে দিয়ে পিতার লিঙ্গ কেটে নিল। এ সময় ইউরেনাস ক্রোনাস কে অভিশাপ দিলেন যে, “আমাকে যেমন আমার আপন ঔরসজাত সন্তানের হাতে প্রাণত্যাগ করতে হল তেমনি তোমাকেও নিজের সন্তানের হাতেই জীবন দিতে হবে। কর্মফল অবশ্যই ভোগ করবে তুমি।”
ইউরেনাসের রক্ত থেকে জন্ম নিল এরিনিজ রা যারা দেখতে বেশ বীভৎস এবং তাদের কাজ হল স্বর্গে থেকে পাপীদের বিচার করা।
এছাড়া লিঙ্গ সমুদ্রে ফেলার আগে ইউরেনাসের ৩ ফোঁটা রক্ত গিয়ে পড়ল পৃথিবীর বুকে, যা থেকে জন্ম নিল-
• চকচকে বর্ম ও বর্শাধারী দৈত্যকুল
• তিন প্রতিশোধদেবী তথা ইরিনিস। যারা মাতৃপিতৃ হত্যার প্রতিশোধ নিতে সদা তৎপর।
• সবচেয়ে নিরীহ ও নরমসরম গোছের বনদেবী বা নিম্ফ।
এদিকে ইউরেনাস এর লিঙ্গ সমুদ্রে ভেসে থাকা ফেনার সাথে মিশে তৈরি হল কামনা ও ভালবাসার দেবী আফ্রোডাইট।
ইউরেনাসের মৃত্যুর পর ক্রোনাস হয়ে উঠলেন স্বর্গ মর্ত্যের একচ্ছত্র অধিপতি। ক্রোনাস বিয়েও করলেন নিজের সুন্দরী বোন রিয়াকে। এতোকিছুর মাঝেও ক্রোনাস কিন্তু এক মুহুর্তের জন্য ও পিতার অভিশাপের কথা ভুল্লেন না। তাই যখনই ক্রোনাসের কোনো সন্তান জন্মাত তখন ই তাদের গিলে ফেলতেন তিনি। এভাবে তার ৫ সন্তানকে গিলে ফেললেন, এঁরা হলেন-
• বিয়ে ও সন্তান জন্মদানের দেবী হেরা
• পাতালের রাজা হেডিস
• সমুদ্রদেবতা পোসাইডন
• উনুনের দেবী হেস্টিয়া এবং
• শস্য ও ফসলের দেবী ডিমিটার।
রিয়া নিজের সন্তানদের প্রতি এ নিষ্ঠুরতা কোনো ভাবেই সহ্য করতে পারছিলেন না। তাই তিনি যখন ষষ্ঠবারের মতো গর্ভধারণ করলেন তখন এক ফন্দি আঁটলেন। এ ষষ্ঠ সন্তানের নাম ই জিউস। জিউসের জন্ম হয় এক অন্ধকারময় মধ্যরাত্রিতে,আর্কেডিয়ার লাইসেয়াম পর্বতে। জন্মের পর জিউসকে নেডা নদীতে গোসল করানো হয়। এবং ক্রোনাস জিউসকে নিতে আসলে সন্তানের বদলে একটি পাথর কে কাপড়ে মুড়িয়ে স্বামীর হাতে তুলে দিলেন রিয়া। আর নিজের সদ্য জন্মানো সন্তানকে পাঠালেন ক্রিট দ্বীপে। আর ক্রোনাস ও সন্তান ভেবে পাথর গিলে নিশ্চিন্তে থাকলেন।
ক্রিট দ্বীপে ছোট্ট জিউসকে রাখা হয়েছিল আইডা পর্বতের একটি গুহায়। জিউসের দেখভালের দায়িত্ব পরে দুই বোন অ্যাড্রাস্টেইয়া এবং আইও এর উপর। তাদের পিতা মেলিসাস ছিলেন ক্রিট দ্বীপের একজন দলপতি। আইও এবং অ্যাড্রাস্টেইয়া একটি পৌরাণিক ছাগলের দুধ এবং বন থেকে সংগ্রহীত মধু জিউসকে খাওয়াতেন। এ ছাগলের নাম ছিল এ্যামালথিয়া। এসময় এ্যামালথিয়ার একটি শাবক ও দুধ পান করত যার নাম ছিল প্যান। জিউস প্যানকে দুধভাই হিসেবে বেশ ভালবাসতেন। প্যান পরবর্তীতে পরিবেশের দেবতা বা বনের দেবতা হিসেবে আত্মপ্রকাশ করেন।
ল্যাটিন কবি হাইগিনাস এর মতে- জিউস ঈগা নামক ধাত্রীর দুধ পান করেন।
অনেকের মতে, ঈগা ছিলেন জিউসের একজন সেবিকা। আবার অন্য অনেকে ধারণা করেন জিউসের প্রতিপালনে সাইনোসুরা নামক একধরণের পরী সাহায্য করেছিলেন। এছাড়া কিউরেটাসদের উপর ভার ছিল জিউসকে রক্ষা করার। শিশু জিউস যখন কান্না করতেন তখন কিউরেটাসরা তাদের তলোয়ারে জোরে জোরে আঘাত করতেন,যাতে কান্নার শব্দ চাপা পরে যেত।
ধীরে ধীরে ক্রিট দ্বীপে বড় হয়ে উঠতে থাকেন জিউস। একদিন ঘটনাক্রমে ক্রিট দ্বীপে এসে উপস্থিত হলেন ক্রোনাস। এসে তিনি জিউস সম্পর্কে জানতে পারলেন। অন্য অনেকের মতে,জিউসের কথা জেনেই ক্রিট দ্বীপে এসেছিলেন তিনি।
জিউস আপাতদৃষ্টিতে তাঁর পিতার সাথে দেখা করার জন্য এক উৎসবের আয়োজন করলেন। তাঁর প্রকৃত উদ্দেশ্য ছিল ক্রোনাসকে বিশেষ এক ধরণের ঔষুধ খাওয়ানো যাতে তিনি অসুস্থ হয়ে পরেন এবং তাঁর গিলে ফেলা পাঁচ সন্তানকে উগ্রে দিতে বাধ্য হন। পরিকল্পনামাফিক,জিউস মদের সাথে ঔষুধ মিশিয়ে ক্রোনাসকে খাওয়ালেন,যাতে ৫ সন্তানের সাথে সাথে শেষোক্ত পাথরটিও উগ্রে দিলেন ক্রোনাস। এইসন্তানরা সকলেই পূর্ণ যুবক -যুবতী রূপে আবির্ভূত হল। সাথে সাথেই জিউস তাদের নিয়ে অলিম্পাস পর্বতে পালিয়ে গেল। এদিকে ক্রোনাস সুস্থ হওয়ার আগেই জিউস নিজেকে দেবরাজ ঘোষণা করেন।
জিউস ও তার ভাইবোনদের বলা হত অলিম্পিয়ান। ক্রোনাস সুস্থ হয়ে উঠলে অলিম্পিয়ানদের বিরুদ্ধে যুদ্ধ ঘোষণা করেন। ফলে শুরু হয়ে যায় অলিম্পিয়ান ও টাইটানদের রক্তক্ষয়ী যুদ্ধ।
এসময় জিউসের সাহায্যে এগিয়ে আসেন রিয়া। তিনি ক্রোনাসকে পরাজিত করার সকল কৌশল শিখিয়ে দেন জিউসকে। এছাড়া সাইক্লোপসদের সাথে ক্রোনাসের বিশ্বাসঘাতকতার কথাও জানান তিনি। আসলে ইউরেনাসকে উৎখাতের সময় সাইক্লোপসরা ক্রোনাসকে সাহায্য করেছিল। কিন্তু অকৃতজ্ঞ ক্রোনাস তাদের পুনরায় টারটারাসে নিক্ষেপ করেন। এ ভুলের ই সুযোগ নেন জিউস এবং তিন সাইক্লোপসকে কাজে লাগিয়ে তৈরি করেন তার দন্ড, যা থেকে ঘন ঘন মেঘ সৃষ্টি ও বিদ্যুৎ বর্ষণ করছিলেন তিনি। এরপর ক্রোনাস অলিম্পাসের সমান উচ্চতার একটি পাহাড় তৈরির নির্দেশ দেন তাঁর সৈনিকদের। সৈন্যরা নিকটবর্তী পেলিওন নামক পাহাড়ে পাথর জড়ো করে অলিম্পাসের সমান উচ্চতায় নিয়ে আসে। কিন্তু এ সময় টারটারাস থেকে মুক্ত সাইক্লোপসরা ভূমিকম্পের সৃষ্টি করল যাতে পেলিওন পর্বত ধ্বংস হয়ে যায়। এরপর জিউসের বজ্রের আঘাতে ক্রোনাস এবং তাঁর সৈন্যরা সম্পূর্ণরূপে পরাজিত হল। এ যুদ্ধে জয়লাভের পর ক্রোনাস সহ তার সকল সহযোগীকে টারটারাসে বন্দী করলেন জিউস। গ্রীকরা বিশ্বাস করে,টারটারাসে বন্দী এসব টাইটান যখন বের হয়ে আসার চেষ্টা করে তখন পৃথিবীতে ভূমিকম্প বা অন্যান্য প্রাকৃতিক দূর্যোগের আগমন ঘটে। এ যুদ্ধে এয়াপিটাস এবং তার দুই সন্তান প্রমিথিউস ও এটলাস অংশ না নেওয়ায় তাদের বন্দী করেননি জিউস। যদিও পরবর্তীতে এটলাসের কাঁধে সমস্ত বিশ্বের ভার বহনের দায়িত্ব দেওয়া হয়েছিল। সে আরেক গল্প।
জিউসের প্রেম ও সিগনাস ও বৃষ তারকামন্ডলীর সৃষ্টি
দীর্ঘ দশবছর যুদ্ধের পর জয় হলো অলিম্পিয়ানদের। এবার এলো রাজত্ব ভাগ করার পালা। জিউস নিলেন আকাশ, পোসাইডন সমুদ্র এবং হেডিস নিলেন পাতালপুরি। আর অলিম্পাস পর্বত হল একটি নিরপেক্ষ জায়গা,যেখানে দেবসভা অনুষ্ঠিত হয়। অলিম্পাস ছিল না ঝড় তুফান বা বৃষ্টি। এর উপর দিয়ে দিনরাত চলত অবিরাম গ্রীষ্মের লীলাখেলা। দিগন্ত বিস্তৃত নীল আকাশ আর সোনালী আলোর মেলা। অলিম্পাসের প্রাসাদের হলগুলো সব সোনালী বর্ণের,যেখানে প্রায়শই সকল দেবতাকে ভোজসভায় নিমন্ত্রিত জানানো হত। এই ভোজসভাগুলোতেই বিশ্বপরিচালনার সকল সিদ্ধান্ত নেওয়া হয় বলে মনে করা হত। গ্রীক মিথলজির সবচেয়ে চমকপ্রদ দিক হল দেবতাদের মানবীয় বিভিন্ন দূর্বলতা। তারাও মানুষের মতোই হিংসা বিদ্বেষ অনুভব করে,ঝগড়া করে,হতাশ হয়,একে অপরের বিরুদ্ধে ষড়যন্ত্র ও করে। এই অলিম্পাসেই বসবাস আমাদের গল্পের মূল চরিত্র জিউসের।
জিউস নামটি ইন্দো ইউরোপীয় যার অর্থ উজ্জ্বল আকাশ। আবার প্রাচীনকালে জিউস শব্দ দ্বারা বুঝানো হতঃ “জীবন্ত”,”ফুটন্ত”,”সেচ” এবং “যার মধ্যে সবকিছু বিদ্যমান”। জিউস যখন জন্মান তখন তিনি একটানা ৭ দিন হেসেছিলেন,তাই ৭ সংখ্যাটি গ্রিক পুরাণে পবিত্র। জিউস এর পূজার সবচেয়ে প্রাচীন চিহ্নগুলো স্বভাবতই পাওয়া যায় ক্রিট দ্বীপে। এগুলোর মধ্যেঃ ল্যাব্রিস নামক একটি ডাবল কুঠার অন্যতম। যার ছিল সৃষ্টিশীল ও ধ্বংসাত্মক শক্তি, এ কুঠার একই সাথে জীবন দান ও নাশ করতে পারত। এছাড়া জিউসের ষাঁড়রূপ অবতারের চিত্রও পাওয়া যায় এখানে।
অলিম্পাসে জিউসের মূর্তির জীবন্ত মুখ অনেকের ই বিস্ময়ের কারণ হয়েছিল। এ মূর্তির পাদদেশের পুকুরের পানির উপর তেল ঢেলে আলো প্রতিফলিত করা হয়েছিল। দেবতার মুখ থেকে তখন উজ্জ্বলতা ও চোখ থেকে বিদ্যুৎ নিক্ষিপ্ত হচ্ছিল। একবার তো সম্রাট ক্যালিগুলা জিউসের বিশাল মূর্তির প্রশংসা শুনে তা রোমে স্থানান্তরের জন্য তার কর্মীদের অলিম্পিয়ায় প্রেরণ করেছিলেন। কিন্তু কর্মীরা স্থানান্তরের জন্য যেই না মূর্তিতে আঘাত করেছে অমনি অট্টহাসি দিয়ে ওঠেন জিউস। এতে সবাই ভয় পেয়ে পালিয়ে যায়।
মূলত অলিম্পিয়ায় ছিল জিউসের প্রধান মন্দির।
জিউস যখন তার বোন হেরাকে দেখেন তখন তার প্রেমে পরে যান। কিন্তু হেরাকে বিয়ের প্রস্তাব দিলে তিনি তা প্রত্যাখান করেন,এর কারণ ছিল মেয়েদের প্রতি জিউসের অবজ্ঞা এবং খারাপ ব্যবহার। এ ঘটনায় জিউসের মনে হেরাকে পাওয়ার জন্য জেদ চেপে যায়। একদিন জিউস একটি কোকিলের ছদ্মবেশে হেরার বাসস্থানে আসে। ক্ষুধা তৃষ্ণায় কাতর এবং মুমূর্ষু এক পাখি দেখে হেরা পাখিটিকে কোলে করে কক্ষে আনেন এবং তার পরিচর্যা করতে লাগেন। এসময় কোকিলবেশী জিউস স্বরুপে ফিরে আসে এবং হেরাকে ধর্ষণ করে। এ লজ্জা ঢাকতে হেরা জিউসের সাথে বিবাহ বন্ধনে আবদ্ধ হতে সম্মতি জানান। হেরা ই ছিলেন জিউসের প্রথম এবং বৈধ স্ত্রী। তাদের বাসর রাত ৩০০ বছর স্থায়ী হয়েছিল। এর আগে জিউস মেটিসের সাথে মিলিত হন মেটিস ছিল জ্ঞান এবং বুদ্ধির দেবী,মেটিসকে গ্রাস করেন জিউস, এ মিলনে অ্যাথেনার জন্ম হয়। এরপর জিউস স্বর্গীয় আইন ও ন্যায়ের ভবিষ্যৎবক্তা দেবী থেমিসকে ও বিয়ে করেছিলেন বলে অনেকে মনে করেন। অনেকে আবার এ সম্পর্ককে বিয়ের নাম দিতে নারাজ। যাই হোক,এ মিলনে তার ঔরসজাত কন্যাদের বলা হয় ওরেস। তারা মানুষ এবং দেবতাদের জীবনের শৃঙখলা ও নিয়মানুবর্তীতা রক্ষা করার দায়িত্বপ্রাপ্ত। জিউস হেরার সাথে বার বার বিশ্বাসঘাতকতা করেছেন। বার বার বিভিন্ন দেবী এবং নশ্বর মানবের সাথে মিলনে সন্তান জন্ম দিয়েছেন।
তিনি বিভিন্ন সময় বিভিন্ন প্রাণীর রূপধরে নারীদের প্রলুব্ধ করতেন এবং মিলিত হতেন। এমনই কিছু উপকথা আমরা আজকে জানব।
লিডা ছিলেন রাজা থেস্তিয়াসের কন্যা। তাঁর স্বামীর নাম ছিল তাইন্দারেউস যিনি আবার ছিলেন স্পার্টার রাজা। লিডা দেখতে খুব সুন্দরী ছিলেন। স্বভাবতই জিউসের দৃষ্টি লিডার উপর পরে এবং তিনি তাকে পেতে উদগ্রীব হয়ে ওঠেন। এ দিকে হেরা কখনোই জিউসের অন্য কোনো নারীর প্রতি আসক্তি সহ্য করতে পারতেন না। যেভাবেই হোক সেই নারী বা দেবী জিউসপত্নী হেরার আক্রোশের স্বীকার হতো। আর তাই জিউস অনেক চিন্তা করে ঠিক করলেন তিনি এক রাজহাঁসের রূপ নিয়ে লিডার কাছে যাবেন। একদিন একটি রাজহাঁস ঈগলের ভয়ে পালাতে গিয়ে লিডার বাহুতে এসে পরে। লিডা সেই রাজহাঁসকে আশ্রয় দিতে গেলে রাজহাঁস তথা জিউস স্বরূপে ফিরে আসেন এবং লিডাকে ধর্ষণ করেন। সেই একই রাতে লিডা তাইন্দারেউসের সাথেও মিলিত হন। ফলে লিডা দুটি ডিম প্রসব করেন। লিডার এ ধর্ষণের ঘটনা নিয়ে পরবর্তীতে রচিত হয়েছে সনেট, কবিতা ও চিত্রকর্ম। আর এমনই একটি সনেট হল, লিডা ও রাজহাঁস যার রচয়িতা ছিলেন উইলিয়াম বাটলার ইয়েটস।
Leda and the Swan
BY WILLIAM BUTLER YEATS
A sudden blow: the great wings beating still
Above the staggering girl, her thighs caressed
By the dark webs, her nape caught in his bill,
He holds her helpless breast upon his breast.
How can those terrified vague fingers push
The feathered glory from her loosening thighs?
And how can body, laid in that white rush,
But feel the strange heart beating where it lies?
A shudder in the loins engenders there
The broken wall, the burning roof and tower
And Agamemnon dead.
Being so caught up,
So mastered by the brute blood of the air,
Did she put on his knowledge with his power
Before the indifferent beak could let her drop?
যাইহোক, দুইটি ডিম থেকে মোট চারটি সন্তানের জন্ম দেন লিডাঃ হেলেন ও ক্লাইমেনেস্ত্রা এবং ক্যাস্টর ও পোলাক্স। এই চারজনের মধ্যে কে যে কার সন্তান তা নিয়ে নিশ্চিত হওয়া যায়নি। অন্য এক উৎসের মতে, জিউস হেলেনের মা নেমেসিসের সাথে মিলিত হন এবং হেলেনকে একটি ডিম রূপে প্রসব করেন। ডিমটি একটি রাখাল কুড়িয়ে পেয়ে লিডাকে দেয় এবং লিডা তা সিন্দুকে রেখে ফোটায়। হেলেনকে লিডা নিজের সন্তান হিসেবেই গ্রহণ করে। জিউস তার এই অবতারকে স্মরণীয় করে রাখতে সিগনাস(Κύκνος) নামক একটি তারকা মন্ডলী সৃষ্টি করেছেন।
জিউস একবার ওশেনিড ইউরিনোমাস এর সাথে মিলত হয়ে ৩ কন্যার জন্ম দেন এদের একত্রে বলা হয় চ্যারিস। এরা হলেন-
• আগ্লায়া ( উজ্জ্বল)
• ইউফ্রোসিন(ভাল চিন্তা)
• ফলিয়া(প্রস্ফুটিত)
এই তিন বোন নতুন জীবনের আনন্দদায়ক, অনন্ত যৌবনা সূচনার মূর্ত প্রতীক। জিউসের দ্বারা প্রতিষ্ঠিত বিশ্বে এ তিন বোনের গুরুত্ব অপরিসীম।
জিউস সর্বদায় সুন্দরীদের প্রতি আকর্ষিত হতেন,সে সুন্দরী দেবী হোক বা নশ্বর মানবী তাতে তাঁর তেমন কিছু যায় আসত না। এমনই এক কাহিনি জিউস ও ইউরোপার।
ইউরোপা ছিলেন ফিনিসিয়ার রাজা এজিনর ও রাণী টেলেফাসা এর কন্যা। তিনভাই ক্যাডমাস, সিলিক্স, ফিনিক্স এবং বাবা মায়ের চোখের মনি ছিলেন অনিন্দ্য সুন্দরী ইউরোপা। ফিনিসিয়াবাসীরাও ইউরোপাকে চোখে হারাত। ইউরোপার অপার্থিব সৌন্দর্যে ছেলে বুড়ো সকলেই মুগ্ধ ছিলেন। তার ব্যবহার ও ছিল খুব মিষ্টি। সবার আদর যত্ন এবং প্রশ্রয়ে ভালই দিন কাটছিল ইউরোপার। কিন্তু হঠাৎ করেই ইউরোপার খুশিতে কেউ যেন নজর লাগাল। প্রায়শই রাতে একটি অদ্ভুত স্বপ্ন দেখতে লাগল সে। সে দেখল, এশিয়া ও ফিনিসিয়ার যোদ্ধাদের পোশাক পরা দুই নারী তাকে নিয়ে যুদ্ধ করছে। তারা নিজেদের মহাদেশ দাবি করছে। একসময় এশীয়যোদ্ধা বলল,”আমি তোমার চাইতে সম্পদশালী,শক্তিশালী ও সমৃদ্ধশালী। তোমার মতো নামহীন,শ্রীহীন কারো কোনো অধিকার নেই ইউরোপার উপির। ইউরোপা শুধুই আমার।”
অন্য যোদ্ধা এ শুনে বলল,”আমি নামহীন,শ্রীসম্পদহীন,আর তাই ইউরোপাকে আমার ই দরকার বেশি। ইউরোপা হবে আমার অলঙ্কার। দেখবে,জিউস আমাকে দান করবেন ইউরোপাকে।”
যুদ্ধে দ্বিতীয় নারীর বিজয়ের মাধ্যমে স্বপ্ন শেষ হয়ে যায়। প্রথমদিন আমলে না নিলেও একই স্বপ্ন কয়েকবার দেখায় বেশ চিন্তিত হয়ে পরে সে। ভেবে ভেবেও এর সুরাহা করতে পারে না আবার বাড়িতে কাউকে বলতেও পারছিল না। বাড়ির লোকজন সর্বদায় তাকে নিয়ে দুশ্চিন্তায় থাকতেন,নতুন করে তাদের দুশ্চিন্তা আর বাড়াতে চাইত না বুদ্ধিমতী ইউরোপা। ওদিকে ইরোসের তীরে জিউস প্রেমে পরে গেলেন ইউরোপার। জিউস তাই হেরাকে ফাঁকি দিতে একটি সাদা ষাঁড়ের রূপ ধরে মর্ত্যে এলেন। ইউরোপা রোজকার মতো সেদিন ও সঙ্গীনীদের সাথে বনের ধারে ফুল তুলতে এসেছিল। জিউস তখনই সাগর পেরিয়ে ঢুকলেন বনের মধ্যে। ষাঁড়টি ছিল বেশ আদুরে,তাই ভয় পাওয়ার বদল সবাই একে একে ষাঁড়ের পিঠে চেপে ঘুরতে লাগল। ইউরোপার পালা এলে সেও নিশ্চিন্ত মনে ষাঁড়ের পিঠে চেপে বসল। কিন্তু ইউরোপা পিঠে উঠতেই ষাঁড় সাগর তীরের দিকে এক ভোঁ দৌড় লাগাল। প্রথমে ইউরোপা ও তার সাথীরা এটাকে মজার খেলা ভাবলেও যখন ষাঁড়টি সাগরের পানি দেখে না থেমে এগিয়ে যেতে লাগল তখন সবার টনক নড়ল। ধাওয়া করতে লাগল তারা ষাঁড়কে। কিন্তু ততক্ষণে ষাঁড় তাদের ধরা ছোঁয়ার বাইরে প্রায় মাঝসমুদ্রে চলে গেছে। এদিকে সমুদ্রে নামা দেখে ইউরোপা ও ঘাবড়ে যায়। সে একবার ভাবে উত্তাল সমুদ্রে ঝাঁপ ই দেবে সে। এসময় হঠাৎ ষাঁড়টি মানুষের গলায় ইউরোপাকে শান্ত হতে বলল। ষাঁড় গিয়ে থামল ক্রিট দ্বীপে। সেখানে জিউস তাঁর স্বরূপে ফিরে এলেন এবং ইউরোপার সাথে কিছুদিন কাটিয়ে অলিম্পাসে ফিরে গেলেন। জিউস ও ইউরোপার তিন ছেলে হয়,মিনোস, র্যাডাম্যান্থস এবং সারপেডন।
জিউস তার ষাঁড়ের রূপকে স্মরণীয় করে রাখতে বৃষ তারকামন্ডলী বানিয়ে দেন। ইউরোপার তিন ছেলেকে মৃত্যুর পর পাতালের তিন বিচারক করে দেন। জিউস ইউরোপাকে চারটি বিশেষ উপহার ও দেনঃ
• হেফাস্টাস নির্মিত কন্ঠহার
• ট্যালোস নামক ব্রোঞ্জনির্মিত প্রহরী,
• ল্যেল্যাপ্স নামক কুকুর
• একটি বর্শা যা কখনো লক্ষ্যচ্যুত হয় না।
ইউরোপার নামের সাথে মিল রেখে ক্রিটের নতুন নাম রাখেন ইউরোপ। আর এভাবেই ইউরোপের নামকরণ করা হয়।
জিউস ও তাঁর প্রেয়সীরা
জিউস অনেকের প্রতিই আকর্ষিত ছিলেন। তাদের পাওয়ার জন্য যেকোনো পন্থা বেছে নিতে তার বাঁধত না। আর এমনই কিছু সম্পর্কের কথা নিয়েই আমাদের এই আয়োজন।
ডিমিটার ছিলেন শস্য এবং উর্বরতার দেবী এবং জিউসের বোন। ডিমিটারের সৌন্দর্য ছিল মন্ত্রমুগ্ধকর। আর এ সৌন্দর্যে মুগ্ধ হন জিউস। বোনকে প্রস্তাব দেন শারীরিক সম্পর্কের। ডিমিটার তাতে স্বভাবতই রাজি হন নি। এরপর জিউস এক ফন্দি আঁটলেন। সাপ বেশে মিলিত হন মতান্তরে ধর্ষণ করেন ডিমিটারকে। এ মিলন থেকে জন্ম হয় পার্সেফোনের। মায়ের মতোই অপার্থিব সৌন্দর্যের অধিকারী ছিলেন তিনি। পার্সেফোন সম্পর্কে জ্যোতিষশাস্ত্রের টাইটান দেবতা অ্যাট্রিয়াস ২টি ভবিষ্যৎ বাণী করেনঃ
১.তার সতীত্ব হঠাৎ করে গোপনে চুরি করা হবে এবং
২.তার ভবিষ্যৎের স্বামী তাকে অপহরণ করবে।
এ ভবিষ্যৎবাণী শুনে ডিমিটার বেশি ভীত এবং চিন্তিত হয়ে পরলেন এবং মেয়েকে ইতালির সিসিলিতে অবস্থিত এক গুহায় গোপনে লুকিয়ে রাখলেন। পার্সেফোন গুহার গভীর অংশে বড় হতে থাকলেন। গুহার মুখে থাকত ভয়াল এবং বিশালদর্শন ড্রাগন। তাই ডিমিটার বেশ নিশ্চিন্তেই কৃষি দেবীর দায়িত্ব পালন করতে থাকলেন। এ অবস্থায় একদিন কামনা ও লালসার গ্রীক দেবী আফ্রোদিতি এবং তার পুত্র ইরোস ভাবলেন তাদের শক্তি সম্পর্কে সবাইকে অবহিত করার ক্ষেত্রে পার্সেফোনের চেয়ে ভাল বলির পাঁঠা আর কেউ হতে পারে না। কারণ পার্সেফোনকে সকলের কাছ থেকে লুকিয়ে রাখা হয়েছিল। তারা প্রমাণ করতে চেয়েছিল,ইরোস তার ভালবাসার তীর দিয়ে সব দেবতাকেই পার্সেফোনের প্রেমে ফেলতে পারেন। আর যেমন ভাবা তেমন কাজ। তীরের প্রভাবে সকলেই পার্সেফোনের প্রতি আকৃষ্ট হন,সকলেই পার্সেফোনকে বিয়ে করার জন্য ডিমিটারের কাছে মেয়ের জন্য নানা ধরণের উপহার পাঠাতে লাগলেন। কিন্তু কোনো প্রস্তাবেই মেয়েকে বিয়ে দিতে রাজি হলেন না মা ডিমিটার । এদিকে ইরোসের তীরের প্রভাব থেকে বাদ যাননি স্বয়ং দেবরাজ এবং পার্সেফোনের পিতা জিউস। পার্সেফোনের রূপের কারণেই হোক বা ইরোসের তীরের কারণেই হোক,জিউস পার্সেফোনকে কামনা করতে লাগলেন। কিন্তু হেরার ভয়ে তিনি সরাসরি পার্সেফোনের কাছে যেতেও পারছিলেন না। কিন্তু একদিন হেরা একটা কাজে অলিম্পাসের বাইরে যাওয়ায় সুযোগ এসে গেল জিউসের হাতে। তিনি নিজেকে একটি ড্রাগনে পরিণত করলেন এবং পার্সেফোনের গুহামুখের ড্রাগনদের ঘুম পাড়িয়ে গুহায় প্রবেশ করলেন। গুহায় তখন পার্সেফোন ফুল নিয়ে খেলা করছিলেন। এসময় জিউস পার্সেফোনকে প্রলুব্ধ করেন এবং পার্সেফোনের সাথে মিলিত হয়। অর্থাৎ প্রথম ভবিষ্যদ্বাণী সত্যি হয়ে গেল। তাদের এই মিলন থেকে এক শিশুর জন্ম হয় যার নাম জাগ্রিয়াস। জাগ্রিয়াসের জন্মের পর জিউস তাকে অলিম্পাসে নিয়ে গিয়ে তার সিংহাসনে বসান। জন্মসূত্রেই জিউসপুত্র পেয়েছিল বজ্র নিক্ষেপ করার ক্ষমতা। এছাড়াও জিউসের আরো অনেক গুণই তার মধ্যে দেখা যেত। হেরা তার স্বভাব অনুযায়ী ই জাগ্রিয়াসকে ঘৃণা করতে লাগলেন। তাকে মেরে ফেলার ষড়যন্ত্র করতে লাগলেন। এ কাজে তিনি ব্যবহার করলেন কিছু টাইটান কে। টাইটান রা শিশু জাগ্রিয়াসকে কিছু খেলনা দেখিয়ে বলল,” হে বালক! যদি তুমি এ খেলনা গুলো নিতে চাও তাহলে বজ্র তৈরির ক্ষমতা আমাদের দিয়ে দাও। ” জাগ্রিয়াস কিছু না ভেবেই টাইটানদের হাতে তার ক্ষমতা তুলে দিলেন। আর তারপর শক্তিহীন শিশুটিকে ছিঁড়ে টুকরো টুকরো করে ফেলে তারা। শুধু তার ছোট্ট হৃদয়টায় টিকে ছিল।
এ ঘটনায় জিউস অত্যন্ত ক্রোধিত হন এবং হৃদয়টি কুড়িয়ে নিজের কাছে রাখেন।
এর কিছুদিন পর দেবরাজ জিউস আবারো মর্ত্যের এক নারীর রূপে মুগ্ধ হন। এ নারী আর কেউ না রাজা ক্যাডমাসের কন্যা সেমেলে। অনেকে বলেন,সেমেলে জিউসের জন্য একটি ষাঁড় বলি দেওয়ায় সেমেলের প্রতি আকৃষ্ট হন জিউস। এবার দেবরাজ নিজেকে এক রূপবান যুবকে পরিণত করে সেমেলেকে তার প্রেমে পরতে বাধ্য করেন। নিয়মিত মিলনে অচিরেই সেমেলে গর্ভবতী হয়ে পরেন। হেরা সর্বদায় জিউসের এ ধরণের প্রেমিকাকে নিজের শত্রু মনে করতেন এবং তাদের ক্ষতি করার জন্য উঠে পরে লাগতেন। এ ঘটনায় হেরা খুব ক্রুদ্ধ হন এবং সেমেলেকে শায়েস্তা করার ফন্দি আঁটেন।
জিউস পত্নী হেরা সেমেলের কাছে বৃদ্ধা প্রতিবেশী রূপে হাজির হন। এবং আস্তে আস্তে নিজেকে সেমেলের শুভাকাঙ্ক্ষী এবং বন্ধু হিসেবে পরিণত করেন। হেরা কিন্তু আস্তে আস্তে সেমেলের মনে সন্দেহের বীজ বুনে নিজের লক্ষ্যের দিকে এগিয়ে যাচ্ছিল। হেরা সেমেলের মনে জিউসের দেবত্ব নিয়ে সন্দেহ ঢোকান এবং বলেন,”মা! তুমি এক কাজ করো, তোমার প্রেমিককে তোমার সামনে স্বরূপে আবির্ভূত হতে বলো। তাহলেই বোঝা যাবে সে মানুষ না কি দেবতা। ” সেমেলে হেরার কথায় প্রভাবিত হয়ে একদিন রাতে দেবরাজের কাছে আবদার করেন যে তিনি তাঁকে পূর্ণরূপে দেখতে চান। জিউস বেশ ভালভাবেই জানতেন কোনো নশ্বর মানুষ দেবতার পূর্ণরূপ দর্শন করলে তাকে বাঁচানো অসম্ভব হয়ে যায়। তার তিনি এ কাজ থেকে সেমেলেকে বিরত করার চেষ্টা করলেও সেমেলে তাঁর জেদ বজায় রাখেন। ফলে জিউস দেবতারূপে আবির্ভূত হন এবং সেমেলে তাঁর তাপে ভস্ম হয়ে যান। এসময় জিউস সেমেলের গর্ভ থেকে শিশুটিকে বের করে নেন এবং জিউসের ইচ্ছায় শিশুটি পূর্ণরূপে জন্ম লাভ করে।
এ শিশুটির নাম ডায়োনিসাস। তিনি ছিলেন মদ উৎসব ও আনন্দের দেবতা।
অন্য কিছু সংস্করণ অনুযায়ী, সেমেলে হেরার প্ররোচনায় জিউসের সাথে শারীরিক সম্পর্ক স্থাপনে অস্বীকৃতি জানান এবং এতে জিউস ক্রুদ্ধ হয়ে সেমেলেকে ভস্ম করে দেন। এ সময় হার্মেস সেমেলের ভ্রূণটিকে রক্ষা করেন এবং জিউসের উরুতে স্থাপন করেন। তিনমাস পর,জিউসের উরুভেদ করে জন্ম হয় সেমেলির পুত্র ডায়োনিসাস। আর জাগ্রিয়াসের হৃদয় তখনো জিউসের কাছে থাকায় অনেকে পার্সেফোনের সাথে ডায়োনিসাস এর একটি বাঁকানো সম্পর্কের কথা চিন্তা করেন।
লেটো ছিলেন একজন প্রসিদ্ধ টাইটান। জিউসকে ভালবেসেছিলেন তিনি। তাদের মিলনে লেটো গর্ভবতী হন। এতে হেরা স্বভাবতই ক্রুদ্ধ হন এবং লেটোকে অভিশাপ দেন,”সূর্যের আলো যতদূর পর্যন্ত প্রতিফলিত হয় ততদূর পর্যন্ত কোনো স্থানে সন্তান প্রসব করতে পারবি না তুই!” যখন লেটোর প্রসব বেদনা উঠল তখন প্রসবের জন্য কোনো জায়গা খুঁজে পেলেন না তিনি। তাঁর এ হাহাকারে জিউসের ও কষ্ট হতে লাগল। তিনি তাঁর ভাই এবং সমুদ্রদেবতা পোসাইডন এর কাছে সাহায্য চাইলেন। জিউসের অনুরোধে ঢেউ দিয়ে ঢেকে দিলেন ডেলোস দ্বীপকে। এ জলের নিচে সন্তান প্রসব করলেন লেটো। জমজ সন্তানের মধ্যে প্রথম জন্মাল আর্টেমিস যিনি হলেন চন্দ্রদেবী, এবং আর্টেমিস তার ভাই অ্যাপোলোর জন্মের সময় ধাত্রীর ভূমিকায় অবতীর্ণ হয়েছিলেন।
স্মৃতির টাইটান দেবীর নাম হল নেমোসিন। জিউস নেমোসিনের উপর আকৃষ্ট হন এবং একজন রাখালের বেশে তাঁকে প্রলুব্ধ করে সন্তান জন্ম দেন। এ সময় নেমোসিনের সাথে ৯ রাত কাটান বলে তাদের মিলনে ৯টি মিউজেস তৈরি হয়। এঁরা মূলত সৃষ্টিশীল মানুষের অনুপ্রেরণা হিসেবে কাজ করেন। মিউজেসদের প্রতীক,পোশাক ছিল আলাদা।
তাঁরা হলেনঃ
• কবিতার মিউজ ক্যালাইওপি
• ইতিহাসের মিউজ ক্লিয়ো
• সঙ্গীতের মিউজ বংশীবাদক ইউটারপ
• প্রেমের কবিতার মিউজ এরাটো
• ট্রাজেডির মুখোস পরিহিত ট্রাজেডির মিউজ মেলপোমেন
• পলিহিমনিয়াকে বলা হয় ধর্মীয় কবিতার মিউজ
• নাচের মিউজ হলেন টারপসিচোর
• মুখোশপরিহিত কৌতুকের মিউজ থেলিয়া
• এস্ট্রোনমির মিউ ইউরেনিয়া।
আলকেমিনি ছিলেন রাজা ইলেক্ট্রিয়নের কন্যা। তিনি অনেক লম্বা এবং জ্ঞানী ও সুন্দরী ছিলেন। অনেকে তার চেহারা এবং কালো চোখকে আফ্রোদিতির সাথে তুলনা করত। অ্যাম্ফিট্রিয়ন ভুলবশত ইলেক্ট্রিয়নকে মেরে ফেলেন এবং আলকেমিনি অ্যাম্ফিট্রিয়নের পেছন পেছন থিবসে আসেন। সেখানেই তার অ্যাম্ফেট্রিয়নের সাথে বিয়ে হয়,এই শর্তে যে অ্যাম্ফিট্রিয়ন তার ভাইদের হত্যার প্রতিশোধ নিবে। যাই হোক,অ্যাম্ফিট্রিয়ন একসময় থিবস ছেড়ে টাফিয়ান এবং টেলেবিয়ানদের বিরুদ্ধে যুদ্ধে যান। এদিকে আলকেমিনির উপর দীর্ঘদিন ধরেই নজর ছিল জিউসের। তিনি একদিন অ্যাম্ফিট্রিয়নের ছদ্মবেশ নিয়ে মহলে আসেন এবং সবাইকে অভিযানে তার জয়ের বেপারে বলেন। এবং আল্কেমিনির সাথে মিলিত হন। বলা হয় জিউস সূর্যদেবতা হেলিওস কে তিনদিন উঠতে মানা করেছিলেন। এর ফলে একরাত ৩রাতের সমান দীর্ঘ হয়েছিল এবং জিউস আল্কেমিনিকে সম্ভোগ শেষে অলিম্পাসে ফিরে যান। এরপরের দিন আসল অ্যাম্ফিট্রিয়ন ফিরে আসলে আলকেমিনি হতবাক হয়ে যান এবং সব ঘটনা স্বামীকে জানান। জিউস আল্কেমিনির এ মিলনে জন্ম হয় গ্রীক বীর হারকিউলিকস এর।
হারকিউলিকস এর জন্মের আগেই জিউস অলিম্পাসে তার সম্পর্কে ভবিষ্যৎ বাণী করেন যে, এই বালক একদিন তার পাশে রাজত্ব করবে। এতে হেরা রেগে যান এবং হারকিউলিকসের শত্রুতে পরিণত হন।
এরপরের পর্বে আমরা জানব জিউস এবং আইও এর অমর প্রেম গাঁথা সহ আরো অনেক কিছু নিয়ে।
জিউসের ক্রোধ এবং প্রেমের নানা রূপ
আমরা জিউসের বেড়ে ওঠায় আইও নামে এক পরীর অবদানের কথা জানি। আইও নামক আরেক নারীর জীবন ও জিউসের সাথে জড়িয়ে পরে। আজ আমরা এ কাহিনীই জানব।
আইও ছিলেন নদীদেবতা ইনাকাস এবং ওশেনিড মেলিয়া এর সন্তান। তিনি ছিলেন অপূর্ব সুন্দরী। বড় হয়ে তিনি দেবী হেরার মন্দিরের পূজারিণী হন। ভালই কাটছিল তার দিন। একদিন ইনক্স নামে এক নারী মায়ার সাহায্যে জিউসকে আইও এর প্রতি আকৃষ্ট করেন। কোনো এক সকালে আইও অভ্যাসমতো একাকী নদীতে গোসল করছিলেন।
এসময় জিউস তাঁর রূপে আকৃষ্ট হন এবং মিলিত হন। জনপ্রিয় অন্য একটি মতে– জিউস আইও এর সাথে মিলিত হতে চাইলে আইও প্রত্যাখান করে বলেন– ” আমার পিতা এ কথা জানলে আমাকে বাড়ি থেকে বের করে দিবেন। খুব সম্ভবত প্রাণে মেরে ফেলবেন। ”
জিউস নিজেও হেরার আড়ালে তার কাজ সারতে চাইছিলেন। তাই তিনি আইওর পিতা এবং হেরার দৃষ্টি এড়াতে ঘনমেঘ দ্বারা আইও ও নিজেকে আবৃত করেন। হেরা অলিম্পাসে বসে পৃথিবীর সকালের সৌন্দর্য উপভোগ করছিলেন। এসময় তিনি ঘনমেঘের আস্তরণ দেখে বিস্মিত হন। কেনো এই মেঘ তা দেখতে তিনি মর্ত্যে নেমে আসেন। তখন জিউস নিজের অপরাধ লুকাতে আইও কে একটি সাদা বকনা বাছুরে রূপান্তরিত করেন এবং নিজে একখন্ড তুষারশুভ্র মেঘে পরিণত হন। হেরা যা বোঝার বুঝে গিয়েছিলেন তাই কাউকে কিছু না বলেই অলিম্পাসে ফিরে আসেন তিনি। এরপর জিউস হেরার আগেই অলিম্পাসে ফিরে আসেন এবং হেরা ফিরে এসেই তার কাছে সেই শুভ্র বাছুরটি দাবী করলেন। জিউস হেরাকে খুব ভাল করেই চিনতেন। তাই তিনি বাছুরটি হেরাকে দান করলেন। হেরা নিশ্চিত করতে চেয়েছিলেন যেন জিউস আইও এর কাছে যেতে না পারে তাই তিনি সাহায্য নেন শতচক্ষুবিশিষ্ট এক দৈত্য আর্গসের। আর্গস কখনোই তার ১০০টি চোখ একসাথে বন্ধ করত না। রাতে ঘুমানোর সময় ও তার যেকোনো দুটি চোখ খোলা থাকত। আর তাই হেরা আইও কে চোখে চোখে রাখার দায়িত্ব তাকেই দেন। এদিকে মেয়েকে হারিয়ে ইনাকাস দিশেহারা এবং পাগলপ্রায় হয়ে পরেন। তিনি দিকে দিকে খুঁজতে থাকেন মেয়েকে। একসময় তিনি এসে পৌঁছান আর্গসের আবাসস্থলে। আর্গসকে আইও এর বেপারে জিজ্ঞেস করলে সে এ বেপারে কিছুই জানে না বলে দাবি করে।
এসময় গাভীরূপী আইও খুরের সাহায্যে পিতাকে তার দুঃখের কাহিনি শোনালেন কিন্তু ইনাকাস সব বুঝতে পেরেও আইও এর দুঃখের কোনো প্রতিকার না করেই সেখান থেকে চলে যান।
এর আরো কিছুদিন পর জিউস আইওকে উদ্ধারের জন্য হার্মিসকে পাঠান। হার্মিস আর্গসের বেপারে খুব ভাল করেই জানতেন। তাই তিনি নলখাগড়া থেকে একটি বাঁশি প্রস্তুত করে আর্গসের সামনে আসলেন এবং ঘুমপাড়ানি সুর বাজাতে লাগলেন। সুরের প্রভাবে আর্গস ঘুমিয়ে পড়লে তিনি আর্গসের মাথা কেটে নেন।
এ ঘটনা হেরা জানতে পারলে আর্গসের শতচক্ষু ময়ূরের পাখায় স্থাপন করেন। ময়ূরের পাখায় থাকা চোখের আকৃতি আসলে আর্গসের শতচক্ষুর ই প্রতীক। ক্রোদ্ধান্বিত হেরা এরপর একটি ডাঁশ মাছিকে আইও এর বিরুদ্ধে লেলিয়ে দিলেন। গাভীরূপি আইও এ মাছির জ্বালায় দৌড়াতে থাকলেন। আইও প্রায় পুরো পৃথিবীব্যাপী ছুটে বেড়ালেন শেষে আশ্রয়ের আশায় এক সাগরে ঝাঁপ দেন, পরবর্তীতে তাই এ সাগরের নাম রাখা হয় আইওনিয়ান। সাগর ছেড়ে উঠে মাছির তাড়নায় তিনি আবারো ছুটতে লাগলেন ছুটতে তিনি এসে পৌঁছালেন হাইব্রিস্ট নদীর ধারে অবস্থিত ককেশাস পর্বতে। আর এ পর্বতেই বন্দী ছিলেন প্রমিথিউস। প্রমিথিউসকে দুঃখের কথা জানালে প্রমিথিউস তাকে নীলনদের অববাহিকায় তাঁর মুক্তির ভবিষ্যদবাণী করলেন। এবং বললেন,তাঁর বংশে জন্ম নেবে সর্বকালের শ্রেষ্ঠ বীর। এরপর আইও প্রমিথিউসের নির্দেশ মতো ছুটতে ছুটতে নানা পথ পাড়ি দিয়ে মিশরে আসেন। এখানেই জিউস তাকে মানব রূপে ফিরিয়ে দেন এবং তাঁর প্রথম সন্তানের জন্ম হয়।
নাম ছিল তার এপাফাস।
অন্য সংস্করণ অনুযায়ী আইও গাভী থাকা অবস্থায় আইওনিয়া পর্বতের এক গুহায় জিউসের সাথে সম্পর্কের ফলস্বরূপ একটি এঁড়ো বাছুর জন্ম দেন। এ সন্তান ডাঁশ মাছির কামড়ে মারা যায়। জিউস আইওকে মানুষের রূপ ফিরিয়ে দিয়ে আবারো মিলিত হন এর ফলে জন্ম হয় এপাফাসের।
প্রাচীনকালে গ্রীকবাসীরা চাঁদের সাথে গাভীর সম্পর্ক স্থাপন করেছিল। প্রাচীনকালে জোয়ার ভাঁটায় চাঁদের ভূমিকার জন্য চাঁদকে পানির উৎসসমূহের দেবী হিসেবে কল্পনা করতেন তারা। আবার গাভী দুধ দেয় বলে গাভী চাঁদের মর্ত্যের রূপ। আর এ বিশ্বাস থেকেই আইও গ্রীকদের কাছে চন্দ্রদেবী হিসেবে পরিচিত হয়ে ওঠেন।
গ্রিকরা চাঁদের তিনটি রঙ কল্পনা করত যা ছিল আইও এর জীবনের বিভিন্ন স্তরের প্রতীক। যেমনঃ
• চাঁদের রঙ যখন শুভ্র তখন তা পবিত্রতার প্রতীক। ঠিক তেমনি প্রথম জীবনে হেরার পুজারিণী হিসেবে আইও ছিল চাঁদের শুভ্রতার মতো পবিত্র।
• চাঁদের লাল রঙ হল যৌবনের প্রতীক। এই লালিমা আমরা দেখি পূর্ণিমার সময়। যৌবনে আইও লাঞ্চিত হয়েছিলেন জিউসের কারণে। লাল রঙ দ্বারা একই সাথে আইও এর যৌবন এবং বেদনা বোঝানো হয়।
• চাঁদের কালো রঙ চাঁদের বার্ধক্য ও কলঙ্কের প্রতীক। অমাবস্যায় আমরা কালো আকাশ দেখতে পাই। এই রঙ আইওর সমগ্র জীবনের কলঙ্ক এবং নিঃসঙ্গ মৃত্যুর প্রতীক।
জিউস এবং ট্রয়ের প্রাচীরঃ
জিউস সর্বদায় ছিলেন স্বেচ্ছাচারী এবং নারী লুলুপ। তাঁর এ স্বভাবে অতিষ্ঠ হয়ে অন্যান্য দেবতারা জিউসকে শায়েস্তা করতে হেরার নেতৃত্বে বিদ্রোহ করলেন। এক পর্যায়ে তাঁরা জিউস কে বেঁধে ফেলতেও সক্ষম হলেন। কিন্তু তাঁদের মধ্যে জিউসের উত্তরাধিকারী কে হবে তা নিয়ে দ্বন্দ্ব লেগে গেল। এ সুযোগে থেটিস জিউসকে মুক্ত করে দিলেন। জিউস তখন বিদ্রোহীদের নানারূপ শাস্তি দিলেন। পোসাইডন এবং এপোলো কে পাঠালেন ট্রয়ের রাজা লাওমিডনের দাস হিসেবে। আর এ অবস্থায় ই তারা ট্রয়ের বিখ্যাত প্রাচীর নির্মাণ করেন। এরপর হেরাকে স্বর্গ এবং মর্ত্যের মাঝে ঝুলিয়ে দিলেন। হেরার পুত্র হেফাস্টাস তাঁকে পরবর্তীতে এ বন্ধন থেকে মুক্ত করেছিলেন।
প্রমিথিউসের অবাধ্যতার শাস্তিঃ
প্রমিথিউস ছিলেন টাইটান এয়াপিটাস এর সন্তান। কোনো কাজ করার আগে চিন্তা করতেন বলে তাঁর নাম ছিল প্রমিথিউস। জিউস পৃথিবীতে বিভিন্ন প্রাণী সৃষ্টি করতে চাইলেন। এ কাজের দায়িত্ব গিয়ে পড়ল প্রমিথিউস এবং তাঁর ভাই এপিমিথিউস এর উপর। এপিমিথিউস আবার কাজের পরে চিন্তা করতেন। পৃথিবীতে এসে দুই ভাই প্রাণী তৈরির জন্য বিভিন্ন স্থানের মাটি সংগ্রহ করতে লাগলেন। এপিমিথিউস প্রথমেই মাটি দিয়ে বিভিন্ন পশুপাখি তৈরি করতে লাগলেন। অন্যদিকে প্রমিথিউস অনেকদিন যাবত ভেবে চিন্তে পৃথিবীর সবচেয়ে উৎকৃষ্ট মাটি ও স্বচ্ছ পানি দিয়ে দেবতাদের আকৃতির এক নতুন প্রাণী বানাতে লাগলেন। এ প্রাণী আর কেউ না মানুষ ছিল। আকৃতি বানানো হয়ে গেলে প্রমিথিউস জ্ঞানের দেবী অ্যাথেনাকে এনে মানুষকে জ্ঞান দান করলেন তিনি। দেবতার আকৃতি পাওয়ায় মানুষকে ঠিকভাবে মেনে নিতে পারছিলেন না জিউস। কিন্তু তিনি কাউকে সেটা না জানতে দিয়ে বললেন,এ সৃষ্টিরা যেহুতু সর্বশ্রেষ্ঠ সৃষ্টি তাই এরা আমার আরাধনা করবে। মানুষ যা খাদ্য হিসেবে গ্রহণ করবে তার একটা অংশ দেবতাদের উদ্দেশ্যে দান করবে এবং বাকি অংশ থেকে নিজেদের আহার গ্রহণ করবে।
দেবতা এবং মানুষরা কে কোন অংশ গ্রহণ করবে তা নির্ধারণ করতে মিসোন নামক স্থানে এক অনুষ্ঠানের আয়োজন করেন প্রমিথিউস। প্রমিথিউস সবসময় ই ছিলেন মানুষের বন্ধু। তিনি সবসময় মানুষদের ভাল চাইতেন তাই তিনি এ অনুষ্ঠানে কূটকৌশলের সাহায্য নিলেন। প্রমিথিউস করলেন কি উৎসর্গকৃত ষাঁড়ের শরীরের অংশ গুলোকে দুই ভাগ করলেন। একটি জীর্ণ গাভীর পাকস্থলীতে ষাঁড়ের উৎকৃষ্ট মাংস রেখে গাভীটির শরীরে কাদা ময়লা মাখিয়ে রাখলেন। অপরদিকে নাড়িভূড়ি হাড় চর্বি সহ অনুৎকৃষ্ট অংশগুলো একত্রিত করে সুন্দর চামড়া দিয়ে ঢেকে দিলেন। যা দেখতে অনেক আকর্ষণীয় ছিল। জিউস অনুষ্ঠানে আসলে প্রমিথিউস তাঁকে একটা স্তূপ বাছাই করতে বললেন। জিউস বাইরের চাকচিক্যে আকৃষ্ট হয়ে হাড়গোড়ের স্তূপ বেছে নিলেন। তখন থেকে প্রাণীদের হাড়গোড় চর্বি আগুনে পুড়িয়ে দেবতাদের উৎসর্গ করার রীতি চালু হয়ে গেল। এ ঘটনাকে বলা হয় ট্রিক এট মিসোন।
এ ঘটনায় জিউস প্রতারিত এবং অপমানিত বোধ করতে লাগলেন। একই সাথে ক্রোধে অন্ধ হয়ে তিনি পৃথিবী থেকে আগুন তুলে নিয়ে যান, একবারে উৎসর্গের প্রথা ই বিলুপ্ত করতে চেয়েছিলেন তিনি। প্রমিথিউস অনেক চিন্তা করে হেফাস্টাসের কামারশালা থেকে আগুন চুরি করে একটি ফাঁপা খোলকে লুকিয়ে মানুষের কাছে দিয়ে গেলেন। এই আগুনই হল মানব সভ্যতার মূল চালিকাশক্তি। আগুনের কারণেই মানব সভ্যতার বিকাশ এগিয়ে চলল দ্রুততার সাথে। জিউস কিন্তু অলিম্পাস থেকে মানুষের এ অগ্রযাত্রা দেখেই প্রমিথিউসের ধোঁকার বেপারটা বুঝে ফেললেন। প্রচন্ড ক্রোধিত হয়ে তিনি প্রমিথিউসকে দিলেন এক ভয়ানক শাস্তি। তাকে ককেশাস পর্বতে অনন্তকালের জন্য বন্দী করে রাখার নির্দেশ দেওয়া হল। শুধু তাই ই নয় প্রতিদিন শেকলবদ্ধ প্রমিথিউসের কলিজা ঠুকরে ঠুকরে খেতে এক ঈগল আসত। ঈগল সমস্ত কলিজা খেয়ে গেলে রাতে আবারো প্রমিথিউসের দেহে নতুন কলিজা তৈরি হত এবং পরের দিন ঈগল আবারো কলিজা খেত। হারকিউলিকস পরবর্তীতে প্রমিথিউসকে রক্ষা করে।
জিউসের কন্যাপ্রেম, মানবজাতির শাস্তি এবং অন্যান্য
জিউস ও প্যান্ডোরার বাক্সঃ
প্রমিথিউসের এমন ধোঁকাবাজির পর জিউস ভাবলেন এবার তিনি এক মানবী তৈরি করবেন। কেননা প্রমিথিউস মানবজাতির জন্য বার বার কেন জিউসের বিপক্ষে যান তা জানতে চেয়েছিলেন তিনি।জিউস এবার পুত্র হেফাস্টাসকে আদেশ দিলেন মাটি দিয়ে কোমল একটি নারীমূর্তি বানাতে যা দেখতে হবে খুবই আকর্ষণীয়া। হেফাস্টাস জিউসের নির্দেশ পেয়েই বানিয়ে ফেললেন এক অনিন্দ্য সুন্দর নারী মূর্তি। এরপর এই মূর্তিতে প্রাণ সঞ্চার করলেন জিউস।আর নাম রাখলেন প্যান্ডোরা। যার অর্থ সবার জন্য উপহার। এই প্যান্ডোরার মধ্যে জিউস একটি গুণকে প্রাধান্য দিয়েছিলেন আর তা হল কৌতুহল। প্যান্ডোরার বাক্স অবশ্য প্যান্ডোরার চেয়েও বেশি পরিচিত। যাইহোক, জিউস এবার এপিমিথিউস কে প্রস্তাব দিলেন প্যান্ডোরাকে বিয়ে করার জন্য। এপিমিথিউস আগেই প্যান্ডোরার সৌন্দর্যের কথা শুনেছিল।তাই কিছু না ভেবেই রাজি হয়ে গেল। কেননা কাজ করার পর ভাবাই ছিল এপিমিথিউসের কাজ।বেশ ধুম ধাম করেই এপিমিথিউস আর প্যান্ডোরার বিয়ে সম্পন্ন হল। এপিমিথিউস জিউসের থেকে কিছুই নেন নি। কিন্তু জিউস প্যান্ডোরাকে একটি বাক্স উপহার দেন।এই বাক্সের উপরে লেখা ছিল “এটি কখনো খুলো না“
মজার বেপার এই নির্দেশনা দেওয়া বাক্সের চাবি কিন্তু প্যান্ডোরার হাতেই তুলে দেওয়া হয়েছিল। প্যান্ডোরা তার কৌতুহলের কারণে বার বার বাক্স খুলে দেখতে চাচ্ছিল। কিন্তু নির্দেশনা পড়ে আর এগোচ্ছিল না। একদিন প্যান্ডোরার কৌতুহল তার বিবেককে হার মানাল। আর প্যান্ডোরা বাক্সটি খুলে ফেলল। আর সাথে সাথেই বাক্সটি থেকে ভয়ঙ্কর সব অশুভ শক্তি বের হতে লাগল।তা দেখে প্যান্ডোরা ভয়ে পিছিয়ে গেল।এগুলো ছিল সকল খারাপ গুণ যেমন ইর্ষা, ব্যাধি, জরা,শোক ইত্যাদি।এরপর প্যান্ডোরা ঝটপট এসে বাক্সের ঢাকনা বন্ধ করে দিল।কিন্তু ততক্ষণে যা হওয়ার হয়ে গেছে। এই সব অশুভ শক্তি ছড়িয়ে পড়েছে দিকে দিকে।মানুষের নির্মল আনন্দময় জীবন হয়ে উঠেছে বিষাক্ত। এসময় এপিমিথিউস বাড়ি ফিরে দেখেন প্যান্ডোরা বাক্সটি ধরে কাঁদছে। সব শুনে তিনি বাক্সটি খুললেন আর তখন বাক্সতে থাকা শেষ জিনিসটাও বেরিয়ে গেল। আর এটি ছিল আশা।
মানুষ শত দুঃখকষ্টেও এই আশার জোরেই বেঁচে আছে। বেঁচে থাকবে।
এভাবেই জিউস প্যান্ডোরার মাধ্যমে সারা মানবজাতি এবং প্রমিথিউসকে শাস্তি দিলেন।
অ্যাথেনার জন্ম উপাখ্যানঃ
জ্ঞানের দেবী অ্যাথেনার জন্ম বেশ চমকপ্রদ।আমরা জানি যে টাইটান সমুদ্রদেবতা ওসেনাস এবং টেথিসের এক কন্যার নাম ছিল মেটিস। এই মেটিস এক হিসেবে জিউসের বোন ছিলেন একইসাথে তিনি ছিলেন জিউসের প্রথম প্রেম।মেটিস জ্ঞানের দেবী তাই স্বভাবতই তিনি ছিলেন বুদ্ধিমত্তায় অনন্যা। আর জিউস যখন তাকে প্রেমের প্রস্ট্যাব দেয় তখন তিনি তার ভবিষ্যৎ জেনে গিয়েছিলেন! কি সেই ভবিষ্যৎ তা আমরা একটু পরেই জানব।যাইহোক ভবিষ্যৎ জানায় তিনি জিউসের প্রস্তাবে প্রথমদিকে সাড়া দিচ্ছিলেন না। কিন্তু জিউস ও ছিলেন নাছোড় বান্দা। সুন্দরী,বুদ্ধিমতী মেটিসকে তার চাই ই চাই।তাই তিনি বিভিন্ন বেশ ধারণ করে মেটিসকে রাজি করাতে চেষ্টা করলেন।জিউসের চেষ্টায় শেষ পর্যন্ত মেটিস সাড়া দেন।এই খুশির সময়ে জিউসের কাছে একটি খারাপ খবর আসে।খবরটা আসে একটা ভবিষ্যৎ বাণীরূপে। মেটিসের সাথে জিউসের মিলনে প্রথমে একটি কন্যা সন্তান জন্মাবে যে বুদ্ধিতে জিউসের সমান হবে।যদি তারা এরপরেও একসাথে থাকে তবে এরপর তাদের একটা পুত্র সন্তান হবে।এই পুত্র সন্তান শক্তিতে তার বাবার চেয়ে বড় হবে আর জিউসকে হঠিয়ে সিংহাসনে বসবে।
জিউস যে মেটিসকে পাওয়ার জন্য এতো ছটফট করছিলেন সেই মেটিসের সাথে আনন্দময় সময় কাটানোর বদলে ভীষণ চিন্তায় দিন কাটাতে লাগলেন। এরপর অনেক ভেবে তিনি ঠিক করলেন, ক্রোনাস যেভাবে জিউসের ভাইবোনদের একে একে গিলে ফেলেছিল ঠিক একইভাবে জিউস ও মেটিসকে গিলে খাবেন।
কিন্তু মেটিস তার ভবিষ্যৎ নিয়ে আগেই জানত।তাই সে সবসময় খুব সতর্ক থাকত।জিউসের সামনে কোনো মতেই অন্যমনস্ক হত না।এদিকে জিউস ও মেটিসকে গিলে ফেলার জন্য সদা তৎপর।এই যখন অবস্থা তখন একদিন জিউস মেটিসের কাছে গেলেন এবং দেখলেন সে সুতার কাজ করছে তথা কাপড় বানাচ্ছে আর একটা হেলমেট তৈরি করে পাশে রেখেছে।এসব দেখে জিউস জিজ্ঞেস করলেন,কি মেটিস! কার জন্য এসব বানানো হচ্ছে? প্রশ্ন শুনে মেটিস কিছুটা অমনোযোগী হয়ে পরেন।এবার জিউস সুযোগ বুঝে সাথে সাথেই মেটিস কে গিলে ফেলল।
মেটিস তখন জিউসের পেটের ভিতরে বসেই কাপড় বুনতে লাগলেন।এ শব্দে জিউসের মাথা ব্যথা ধরে গেল। এরকমই একদিন জিউস টাইট্রান নদীর তীরে ঘুরতে গিয়েছিলেন।একটু হাঁটতেই জিউসের মাথায় প্রচণ্ড যন্ত্রণা করতে লাগল।আর এসময় স্বর্গের দেবদূত হার্মিস সেখান দিয়ে যাচ্ছিলেন।জিউসকে গোঙাতে দেখে জিউসের কাছে আসতেই জিউস তাকে কুড়াল এনে তার মাথায় কোপ দিতে বললেন।হার্মিস এবার একটুও দেরি না করে জিউসের মাথা এক কোপে দুভাগ করে ফেললেন। হার্মিস কিন্তু জিউসের ই এক পুত্র।জিউস ও মায়ার মিলনে এক পর্বতের গুহায় জন্ম হয় হার্মিসের। যাইহোক তখনই জিউসের মাথা থেকে বের হয়ে এলেন যুদ্ধ সাজে সজ্জিত এক সুদরী নারী।আসলে জিউস যখন মেটিসকে গিলে ফেলেছিলেন তখন মেটিস ছিলেন অন্তঃস্বত্তা ।আর তার এই সন্তানের জন্যই সে পোশাক তৈরি করছিল। এরপর জিউস ওই মেয়ের নাম রাখেন অ্যাথেনা।মজার বেপার হল যে অ্যাথেনাকে জন্মাতেই দিতে চাচ্ছিলেন না সে অ্যাথেনা একটু ব্যথা পেলেই ক্রোধিত হয়ে যেতেন জিউস। এরকমই একটি ঘটনায় প্রাণ যায় নদীদেবতা টাইট্রানের কন্যা পালাসের।
জিউসের ঢাল এবং পালাস –অ্যাথেনাঃ
পালাস ও অ্যাথেনা খুব ভাল বন্ধু ছিল।তারা একসাথে খেলাধুলা করত।একদিন তাদের মধ্যে ছোট একটা বিষয় নিয়ে ঝগড়া বেঁধে যায় আর পালাস অ্যাথেনাকে মারতে হাত উঠায়।প্রিয় মেয়ের এই দশা দেখে জিউস খুব রেগে যান এবং একটি ঢাল পাঠিয়ে মেয়েকে রক্ষা করেন।এদিকে স্বর্গ থেকে ঢাল নেমে আসা দেখে পালাস ওখানেই চুপচাপ দাঁড়িয়ে পরেন।সুযোগ বুঝে অ্যাথেনা এবার পালাসকে মারতে মারতে মেরেই ফেলে। নিজের সাথীকে মেরে ফেলার পর অ্যাথেনা খুব অনুতপ্ত হয় এবং পালাসের আদলে পালাডিয়াম নামে একটি কাঠের মূর্তি তৈরি করেন।এই মূর্তিটি ট্রোজান যুদ্ধের সময় ট্রয়ে ছিল। আর ট্রয়ের পতন হয় এই যুদ্ধে।স্বভাবতই এই মূর্তিটিকে অশুভ ভাবত সবাই।
জিউস ও অলিম্পিক গেমসঃ
খ্রিস্টের জন্মের প্রায় ৪০০ বছর পূর্বে সর্বপ্রথম অলিম্পাস পর্বতের পাদদেশে অলিম্পিক গেমস শুরু হয়।এ নিয়ে তিনটি মতবাদ চালু আছে।কিছু ঐতিহাসিক মনে করেন, ক্রোনাসের সাথে জিউসের যুদ্ধ জয়ের ঘটনাকে চিরস্মরণীয় করে রাখতে জিউসের সম্মানে সর্বপ্রথম চালু করা হয় এই অলিম্পিক গেমস।এটি ছিল তখনকার রাজাদের জন্য মান সম্মানের লড়াই। অনেকের মতে, টিট্রিয়ানদের সাথে যুদ্ধকে স্মরণীয় করে রাখতেই উদ্ভব হয় এই অলিম্পিক গেমস এর।প্রথম অলিম্পিক গেমস এ না কি জিউস নিজে অগ্নি প্রজ্বলিত করেছিলেন।
আবার অনেকের মতে, হারকিউলিকস যখন তার ১২টি কাজ সম্পন্ন করে এবং অজিয়াসের প্রতিজ্ঞা ভঙ্গের জন্য তাকে বধ করে তার রাজ্য দখল করে তখন এজন্য পিতা জিউসের কাছে কৃতজ্ঞতা জানাতে তিনি প্রথম এ খেলার প্রবর্তন করেন।
যাইহোক অলিম্পিক গেমস এ প্রতিযোগীতা শুরুর আগে জিউসের মন্দিরে সূর্যরশ্মির সাহায্যে জ্বালানো আগুনে হাত রেখে শপথ নিতে হত।আর এর মাধ্যমে প্রতিযোগী ঘোষণা করত সে বিগত দশমাস যথারীতি অনুশীলন করেছে এবং কোনো অসুদপায় অবলম্বন করবে না। এসময় একটি পশু বলি দেওয়া হত দেবরাজের উদ্দেশ্যে।
অনেক ঐতিহাসিক বলে থাকেন, এই মৃত পশুর রক্ত ছুঁয়ে এমন শপথ নিত প্রতিযোগীরা।
অনেকের মতে, প্রথম অলিম্পিক প্রতিযোগিতায় নাকি দেবতারা বিচারক হিসেবে ছিলেন।
গ্রীক পুরাণের প্রায় সব উপাখ্যানেই জিউসের উপস্থিতি লক্ষ্য করা যায়। সমস্ত দেবদেবীর জীবনেই তিনি কোনো না কোনোভাবে ভূমিকা রেখেছেন।
এথেনার অভিশাপে সৃষ্টি হল পৃথিবীর প্রথম মাকড়শা
এথেনা হলেন গ্রীক জ্ঞানের দেবী।যুদ্ধ কৌশল, শিল্প ও কারিগরির দেবী।এতো জ্ঞানী হওয়ার সাথে সাথে তিনি বেশ অহংকারীও ছিলেন। তাকে কেউ না মানলে বা তার সাথে লাগতে গেলে তার ফল হত ভয়ঙ্কর।আর এইরকম ই এক ঘটনায় আরকনি নামক এক কুমারী মেয়ে পরিণত হয় পৃথিবীর প্রথম মাকড়শায়।
আরাকনি ছিলেন লিডিয়ার রাজকুমারী।তার পিতার কাছ থেকে সে শিখেছিল বুনন কৌশল।বুনন কাজে সে এতোটায় দক্ষ ছিল যে সবাই ঘন্টার পর ঘন্টা ধরে মন্ত্রমুগ্ধের মতো তার বুনন দেখত।তার এই শিল্প দেখতে দূর দূরান্ত থেকে সবাই ছুটে আসত।বাদ যেত না জলপরীরাও।আরাকনি তার আঙুলের ছোঁয়ায় জীবন্ত করে তুলতো তার সব শিল্প কর্মকে।
তার আঙুলে যেন জাদু ছিল। সে জাদুর ছোঁয়ায় সব উল যেন স্বাচ্ছন্দ্যে সুতায় পরিণত হত। সুতাগুলো যেন তার স্পর্শ পেতে অধীর হয়ে থাকত। তার হাতের সূচের আঘাতেও যেন সুতাগুলোর ছিল পরম সুখ। সকলেই আরাকনির প্রশংসায় পঞ্চমুখ ছিল।দর্শক বাড়ার সাথে সাথে পাল্লা দিয়ে বাড়ছিল আরাকনির অহংকার।
তখনকার যুগে বিশ্বাস করা হত এ ধরণের গুণগুলো দেব দেবীদের তরফ থেকে প্রদত্ত।আর তাই সবাই ভাবত আরাকনির এই বুননের গুণ এসেছে সরাসরি এথেনার কাছ থেকে। কিন্তু আরাকনি তার অহংকারে অন্ধ হয়ে এ কথা অস্বীকার করে বসল।
একদিন এক ব্যক্তি তাকে বলল,” আমার তোমার বুনন দেখে মনে হয় স্বয়ং এথেনা যেন তোমায় বুনন শিখিয়েছেন। তুমি বোধহয় তার সবচেয়ে প্রিয় শিক্ষার্থী।তোমার উপর তার কৃপাদৃষ্টি সবসময় বজায় থাকুক মা।”
কিন্তু আত্মঅহমিকায় অন্ধ আরাকনি নিজের শিল্পের উৎসকেই অস্বীকার করে বসল।সে বলল, আমি কখনো এথেনার কাছ থেকে কিছু শিখিনি। এ আমার দীর্ঘদিনের কঠোর পরিশ্রম এবং সাধনার ফল। এতে কোনো দেবীর অবদান নেই।আর আমার এই হাত থাকতে কারো কৃপা দৃষ্টির ও দরকার নেই। তুমি বরং এক কাজ করো, তুমি তোমার এথেনাকে গিয়ে বলো আমার সাথে একদিন বুননের প্রতিযোগিতা করতে।আমিও দেখি কার বুনন দক্ষতা বেশি! যদি আমি হেরে যাই তবে আমি অবশ্যই এথেনাকে ক্ষতিপূরণ দেব।”
আরাকনির এই উদ্ধতভরা বাক্য এথেনার কানেও গেল।মনে মনে ফুঁসে উঠলেন দেবী।কিন্তু তিনি ছিলেন কৌশলের দেবী।তাই ভাবলেন কৌশলেই মর্ত্যের এই অজ্ঞান রমণীকে শাস্তি দিবেন তিনি।যেমন ভাবা তেমন কাজ।
এবার এথেনা এক বৃদ্ধার বেশ ধরে হাজির হয়ে গেলেন আরাকনির বাড়ি। সেদিন ও আরাকনির বুনন দেখতে জমেছিল লোকের আসর।সে আপনমনে তার কাজ চালিয়ে যাচ্ছিল।এর মাঝে বৃদ্ধাবেশী এথেনা আরাকনিকে তার ভুল শোধরানোর সুযোগ দিয়ে বললেন, শুনেছি তুমি না কি স্বর্গের দেবতাদের প্রতিযোগিতায় আহবান করছো? আমার কথা মেনে নাও আর এই অহংকার ও উচ্চাকাঙ্ক্ষা ত্যাগ করো। আমার দিকে দেখো আমার মাথার চুল তো এমনি এমনি সাদা হয়নি মা।আমার নিজের অভিজ্ঞতা থেকে বলছি,দেবতাদের সাথে শত্রুতা করলে ফল কখনো ভাল হয় না।আমি বলি কি? তুমি যেমন নশ্বর তেমন নশ্বর দের সাথেই প্রতিযোগিতা করো। আর জ্ঞানের দেবীর কাছে ক্ষমা চাও।তিনি অনেক দয়ালু।তোমাকে হয়ত তোমার উদ্ধতের জন্য মাফ করে দেবেন।আশা করি তুমি এই বৃদ্ধার উপদেশকে অবহেলা করবে না।” আরাকনি এতোক্ষণ তার কাজ করছিল।
এবার সে বোনা থামিয়ে বলল,” বুড়ি মা আপনার বয়সের সম্মান করে কিছু বলছি না বলে আপনি দেখি যা নয় তাই বলে যাচ্ছেন।আমি সেদিন ভুল করে তার সাথে প্রতিযোগিতা করতে চাই নি।বরং ভেবে চিন্তেই বলেছি। আর আমি সেটাই বলেছি যেটা আমার দীর্ঘদিনের আকাঙ্ক্ষা।আমি এথেনার সাথে বুনন প্রতিযোগিতা করতে চাই এবং জিততে চাই।আর আপনার এসব উপদেশ অন্য কাউকে দিলেই ভাল হয়।আমার সময় নষ্ট করবেন না।চলে যান এখান থেকে।আর আপনার দেবীর যদি নিজের বুনন দক্ষতায় এতোই বিশ্বাস থাকে তবে আসুক নেমে সে! দেখাক তার দক্ষতা!আমিও দেখাব আমার দক্ষতা।হয়ে যাক পরীক্ষা!”
এসব শুনে বৃদ্ধা বললেন, তথাস্তু! আর তারপর বৃদ্ধা রূপী এথেনা তার স্বরূপে ফিরে এলেন।তার রূপের আলোয় চারদিক ঝলমল করে উঠল।আর সেখানে উপস্থিত সবাই ভক্তিতে লুটিয়ে পরল তার পায়ে।সবাই দেবীর স্তূতি গাইতে শুরু করল।শুধু আরাকনি একা মাথা উঁচু করে বসেছিল।শুধু তার গাল গুলো সব রক্তশূন্য হয়ে উঠেছিল।কিন্তু তা বেশিক্ষণ স্থায়ী হল না।আত্ন অহমিকায় অন্ধ আরাকনি তখন কাজে লেগে পরল।এথেনা ও একই সাথে কাজে লেগে পরলেন।
দুজনের হাত যেন বিদ্যুৎ গতিতে কাজ করছিল।প্রতিযোগিতার আনন্দ তাদের শ্রমের ক্লান্তি ভুলিয়ে দিচ্ছিল।এথেনা আঁকতে থাকলেন দেবতাদের নানা গৌরবময় গাঁথা।আঁকলেন বারোজন অলিম্পিয়ান দেবতাকে, আঁকলেন ত্রিশূল হাতে সমুদ্রদেবতা কে, তার পিতা দেবরাজ জিউসকে আঁকলেন স্বর্গের সভায় সকল দেবতার মধ্যিখানে।স্বমহিমায় উজ্জ্বল তিনি সেখানে।চারকোণায় আঁকলেন বিদ্রোহী পথভষ্ট নশ্বর মানবের বিদ্রোহ আর দেবতাদের শাস্তির গল্প।আরো কত কিছুই না আঁকলেন জ্ঞানের দেবী।তার হাতের মাকু যেন সাগরে ঢেউ তুলছিল।সুতার ভাঁজে ভাঁজে যেন ছড়াচ্ছিল স্বর্গীয় আলো।চারদিকে ছড়িয়ে পরল এক স্বর্গীয় সুখ।
অপরদিকে আরাকনি বেছে নিল সম্পূর্ণ বিপরীত একটি বিষয়। সে তার বুননে ফুটিয়ে তুলতে চাইল দেবতাদের কদর্য রূপ।সে দেবতাদের আঁকল মাতাল অবস্থায়। তাঁদের ক্ষমতার অপব্যবহার করার মূহুর্তগুলো ফুটে উঠল তার বুননে।সে আঁকল জিউস কিভাবে লেডাকে বোকা বানিয়েছিল, কিভাবে লেডাকে ধর্ষণ করেছিলেন জিউস।আঁকল ষাঁড় রূপী জিউস আর ইউরোপার কাহিনী।কিভাবে জিউস ইউরোপাকে তার পিঠে উঠিয়ে সাগর পাড়ি দিলেন,কিভাবে ইউরোপা ষাঁড়ের পিঠে তার বন্ধুদের খুঁজছিলেন।তার মনের ভাব যেন স্পষ্ট হয়ে উঠল আরকনির হাতের ছোঁয়ায়।কাপড়ে আঁকা দেবতা,ষাঁড় ইউরোপা সবই যেন জীবন্ত।দর্শকরা যেন ইউরোপার কষ্ট নিজেরা অনুভব করতে লাগলেন।
এথেনাও আরাকনির বুনন দক্ষতায় মুগ্ধ হয়েছিলেন।তার নিখুঁত বুনন শৈলী তার মনে আনন্দের জন্ম দিয়েছিল।একই সাথে দেবতাদের এই অপমানে তার মন ক্রোধে ভরে উঠল।তার আত্মসম্মানে প্রচণ্ড আঘাত লাগল।তাই তিনি তার হাতে থাকা মাকু দিয়ে আরাকনির ক্যানভাস চিড়ে দিলেন।আর তাকে অপমান করলেন।এরপর আরকনিকে লজ্জা দিতে সেই ক্যানভাস চেপে ধরলেন আরাকনির মাথায়। আরাকনি নিজের এই অপমান সহ্য না করতে পেরে গলায় দড়ি দিয়ে আত্মহত্যা করল।
কিন্তু এই দৃশ্য দেবীর মনে দয়ার জন্ম দিল।তিনি বললেন, ” বেঁচে ওঠো, অহংকারী নারী।আর তোমার অপরাধের শাস্তিস্বরূপ এভাবে ঝুলন্ত অবস্থায় বেঁচে থাকো।আর তোমার বংশধরেরাও এভাবেই ঝুলে থাকবে এটায় দেবতাদের অপমান করার শাস্তি।”
এটা বলেই দেবী আরাকনির গায়ে এক বিশেষ রস ছিটিয়ে দিলেন।আর সাথে সাথে আরাকনির মাথার সব চুল ঝরে গেল, তার নাক কান ও হারিয়ে গেল চুলের সাথে।আর তার মাথা ছোট হতে হতে সবচেয়ে ছোট আকৃতির মাথায় পরিণত হয়ে গেল।তার সব আঙুল গুলো পায়ে পরিণত হয়ে গেল আর তার পেটের চারপাশে জুড় গেল।আর সে এখনো এই পা গুলো দিয়ে বুননের কাজ চালিয়ে যাচ্ছে।
আর এভাবেই গ্রীক পুরাণ মতে সৃষ্টি হল পৃথিবীর প্রথম মাকড়শার।আর এভাবেই প্রাচীনকালে গ্রীকরা মাকড়শার জাল বোনার দক্ষতার একটি মনঃপুত ব্যাখ্যা দাঁড় করায়।
আরাকনির এই গল্প আমরা খুঁজে পাই আধুনিক সাহিত্যের পরতে পরতে।তাকে আমরা বিভিন্ন ফ্যান্টাসি গল্পের পাতায় প্রায়শই উপস্থিত হতে দেখি।উদাহরণ হিসেবে “হারকিউলিসঃ দ্য লিজেন্ডারি জার্নিস” বইয়ে তাকে অর্ধেক মানবী এবং অর্ধেক মাকড়শারূপী দানব রূপে দেখতে পাই। বিখ্যাত ফ্যান্টাসি সিরিজ “পার্সি জ্যাকসন” এবং “হিরোস অফ অলিম্পাসে”ও আরাকনির উপস্থিতি লক্ষ্য করা যায়।এথেনার সন্তান হওয়ায় এনাবেথ ও আরাকনিকে ভয় পেত।”দ্য স্পাইডার গডেস” নামক একটি উপন্যাসে আরাকনি ছিল প্রধান চরিত্র।”ক্লাস অফ দ্যা টাইটানস” উপন্যাসে আরাকনি একটি বড় মাকড়শা রূপে ক্রোনাসের সাথে ডিল করে।সে হিরোদের বিরুদ্ধে যুদ্ধ করার বদলে আবারো মানুষ হওয়ার সুযোগ চেয়েছিল।কিন্তু ক্রোনাস তার ওয়াদা ভঙ্গ করে। পরবর্তীতে এথেনা তাকে মানুষ বানিয়ে দেয় এবং তার অধীনে বুননের কাজে লাগিয়ে দেয়।এরকমই আরো নানা গল্প উপন্যাসে বার বার এসেছে আরাকনির নাম।
গ্রীক পুরাণের মহাপ্লাবন ও ডিওক্যালিয়ন
টাইটানদের সাথে যুদ্ধের পর জিউস যখন স্বর্গের একচ্ছত্র অধিপতি হিসেবে প্রতিষ্ঠিত হন তখন তিনি প্রমিথিউসকে মানুষ সৃষ্টি করতে বলেন। এরপর মানুষকে সাহায্য করার জন্য শাস্তিও পান তিনি। এসময় পৃথিবীতে বাস করতেন টাইটান প্রমিথিউস ও ওশেনিড প্রোণোয়ার ছেলে ডিওক্যালিয়ন। পিতা টাইটান এবং মাতা ওশেনিড হলেও ডিওক্যালিয়ন ছিলেন সাধারণ এক মানুষ। তবে আচার নিষ্ঠা ধার্মিকতায় তিনি ছিলেন অনন্য।
জিউস ভেবেছিলেন, মানব সম্প্রদায় যদি সুখে শান্তিতে বসবাস করে তাহলে তারা শ্রেষ্ঠত্বে একদিন দেবতাদেরও ছাড়িয়ে যাবে। আর এই অগ্রযাত্রাকে আটকাতেই জিউস মানবজাতিকে উপহারস্বরূপ পাঠালেন প্যান্ডোরাকে। প্যান্ডোরার ছিল এক বাকশো । প্যান্ডোরা যখন তার বাকশো খুলল তখন বাকসো থেকে মিথ্যা, ভন্ডামি, অপরাধ, রোগ শোক, জরা, লোভসহ সব খারাপ জিনিস ছড়িয়ে পরল পৃথিবীময়। মানুষ একে অপরের সাথে মারামারি, কাটাকাটি, হানাহানি করতে লাগলো। চারদিকে এক অন্ধকার যুগ নেমে এলো। জিউসের মনের ইচ্ছায় যেন বাস্তব রূপ পেতে লাগলো। চূড়ান্ত এক বিশৃঙখলায় রুদ্ধ হয়ে গেল মানবজাতির অগ্রগতি।
এই অন্ধকার যুগের সবচেয়ে অধার্মিক ও অসৎ রাজা ছিলেন লাইকায়ন। আর্কিডিয়ার রাজা লাইকায়ন ও তার পঞ্চাশ পুত্রের মতো অধার্মিক ও অহংকারী, দুশ্চরিত্র, নিষ্ঠুর মানুষ আর কেউ ছিল না তখন। পাপের কালিমায় তাদের অন্তর ছিল পরিপূর্ণ। স্বয়ং জিউসও তাদের এই দুরাচারের খবর জানতেন বেশ ভালভাবেই। একদিন জিউস ভাবলেন তিনি আর্কিডিয়ার রাজা এবং প্রজাদের পরীক্ষা করবেন। আগে থেকেই এই বেপারে সংকেতও দিয়ে রাখলেন আর্কিডিয়ার সবাইকে। অনেকেই এ সংকেতে বেশ ধার্মিক হয়ে উঠল। অসৎ পথ ছেড়ে ভাল কাজ করতে শুরু করল। কিন্তু লাইকায়ন অট্টহাস্য করে বললেন,”কে এই জিউস? সে আসলেই দেবতা কি না তা খুব শীগ্রই বের করে ফেলব আমি। দেখব কেমন তার শক্তি!”
এবার জিউস নেমে এলেন মর্ত্যে। আর ছদ্মবেশ ধারণ করে লাইকায়নের প্রাসাদে গিয়ে উঠলেন। রাতের খাবারের সময় জিউসকে পরীক্ষা করার জন্য এক বালককে হত্যা করে সেই বালকের মাংস খেতে দেন জিউসকে। অনেকের মতে এই বালক ছিল লাইকায়ন এর নিজের ছেলে নিকটিমোস। প্রথম গ্রাস মুখে দিতেউ জিউস বুঝে ফেললেন সবকিছু। তারপর আর কি? জিউস তার বজ্র দিয়ে লাইকায়নের মাথায় আঘাত করে তাকে ও তার ছেলেদের নেকড়ে মানবে পরিণত করলেন। বাদ থাকল শুধু নিকটিমোস। অনেকের মতে, জিউস নিকটিমোসকে পুনরায় জীবিত করেছিলেন। যাইহোক পরবর্তীতে আর্কিডিয়ার রাজা হয় নিকটিমোস।
এ ঘটনায় জিউস মানবজাতির উপর যারপরনাই ক্ষেপে যায়। ভাবলেন, “আমার আদেশে তৈরি করা এই চুনোপুঁটির মতো একদল মানুষ আমার ই অবাধ্য হয়? পাপে পূর্ণ হয়ে গেছে এই ধরিত্রী। অহমিকায় অন্ধ মানবজাতি বুঝতেই পারছে না আমার ক্রোধ কতটা ভয়ঙ্কর। না এ জাতিকে আর পৃথিবীতে রাখা যাবে না। আমি সমূলে ধ্বংস করে দেব এই জাতিকে। ”
জিউস তার ভাই সমুদ্রদেবতা পসাইডনকে ডাকলেন। বললেন, “মানব জাতির শঠতা, মিথ্যাচারিতা এবং সীমা লঙ্ঘন মাত্রা ছাড়িয়ে গিয়েছে। আমি যেভাবে একটা প্রাসাদকে ধূলোয় মিশিয়ে দিয়েছি ঠিক তেমনি সম্পূর্ণ মানবজাতিকে ধ্বংস করে ফেলব। তুমি এ কাজে আমাকে সাহায্য করবে।”
প্রমিথিউসের ছেলে ডিওক্যালিয়ন প্রতিবছর ককেশাসের চূড়ায় যেতেন বাবাকে দেখতে। এবার যখন ডিওক্যালিয়ন তার বাবার সাথে দেখা করতে গেলেন তখন প্রমিথিউস তাকে মহাপ্লাবনের সংকেত দিলেন। পুত্রকে পরামর্শ দিলেন প্রস্তুতি নিয়ে রাখার। নিজেকে প্রস্তুত করার। বললেন, “কখনোই পাপের পথে পা বাড়াবে না। সর্বদা সত্যের পথে চলবে। দেবতাদের উপাসনা করবে।” পিতার পরামর্শ শুনে ডিওক্যালিয়ন একটি মজবুত নৌকা তৈরি করলেন। ডিওক্যালিয়ন এর স্ত্রীর নাম পীরা। পীরা ও কিন্তু সাধারণ কেউ নন, তিনি ছিলেন এপিমিথিউস ও প্যান্ডোরার কন্যা। তিনিও ছিলেন সৎ, ধার্মিক এবং নিষ্ঠাবান।
পূর্ব পরিকল্পনামতো জিউস ও পসাইডন বৃষ্টি বর্ষণ শুরু করলেন। মুষুলধারে বৃষ্টি নামতে লাগল। সাগর উত্তাল হল। মানুষ উঁচু জায়গার খোঁজে এখান থেকে ওখানে দৌড়ে বেড়াতে লাগল। কিন্তু বৃষ্টির তোড়ে সবকিছু পানির নিচে তলিয়ে গেল। এসময় ডিওক্যালিয়ন ও পীরা তাদের নৌকা ভাসালেন। নয় দিন, নয় রাত ধরে চলল ঝড়ের তান্ডব। একই সাথে ভাসতে থাকলেন পীরা ও ডিওক্যালিয়ন। অবশেষে তাদের নৌকা এসে পৌঁছাল পারন্যাসাস পাহাড়ের চূড়ায়। তারা নৌকা থেকে নেমে কোনো জনপ্রাণীর চিহ্ন দেখতে পারলেন না। পুরো এলাকাজুড়ে তারাই একমাত্র জীবিত প্রাণী। পীরা এবং ডিওক্যালিয়ন দুজনেই ছিলেন সৎ এবং ধার্মিক। তাই তাদের প্রার্থনায় খুশি হয়ে জিউস প্লাবনের পানি নামিয়ে দিলেন।
পাহাড় থেকে নেমে এলে তারা শৈবাল আবৃত একটি মন্দির দেখতে পেলেন। সেটি ছিল দেবী থেমিসের মন্দির। এতো ঝড় ঝাপটায় ও মন্দিরটি পুরোপুরি ধ্বংস হয়নি। এবার পীরা ও ডিওক্যালিয়ন মন্দিরে প্রবেশ করে থেমিস ও জিউসের কাছে কৃতজ্ঞতা জানালেন। এই শূন্য পৃথিবীতে নতুন সম্প্রদায় সৃষ্টির প্রার্থনাও করলেন। এসময় তারা একটি কন্ঠস্বর শুনতে পায়। পেছনে ঘুরে তারা লম্বা, নীলচুলো সুদর্শন এক ব্যক্তিকে দেখতে পেলেন।তার চুল ছিল হলুদ। আর তার জুতা ও টুপিতে ছিল ডানা লাগানো। ডিওক্যালিয়ন প্রথম দর্শনেই বুঝতে পারলেন এই ব্যক্তিটি আর কেউ নন ; বরং জিউসের বার্তাবাহক হার্মিস।অনেকের মতে থেমিস এসেছিলেন তাদের কাছে।
হার্মিস তাদের জিজ্ঞেস করলেন, বৎস, কি চাও তোমরা?
উত্তরে ডিওক্যালিয়ন বলেন, আমাদের পরিবার পরিজন, প্রতিবেশি ও অন্য মানুষ ছাড়া খুবই একা লাগছে। পুরো পৃথিবী যেন এক ধূসর মরুতে পরিণত হয়েছে। এই বিশাল পৃথিবীতে একা বেঁচে থাকা আমাদের জন্য একান্তই অসম্ভব।
এ কথা শুনে হার্মিস বললেন, তোমাদের মাথা অবগুন্ঠিত করো, এবং তোমাদের পিছনে নিক্ষেপ করো তোমাদের মায়ের অস্থিসমূহকে।
এ কথা বলেই হার্মিস হাওয়ায় মিলিয়ে গেলেন। কিন্তু ডিওক্যালিয়ন এবং পীরা এ কথার মাথা মুন্ডু কিছুই বুঝতে পারলেন না। কারণ তাদের দুজনের মা ছিল আলাদা। এবং দুজনের মা ই গত হয়েছেন বহুবছর আগে। পীরা না পেরে ডিওক্যালিয়নকে জিজ্ঞেস করলেন, আমি ওনার কথা কিছুই বুঝিনি। কে হোন আমাদের সকলের মা?
ডিওক্যালিয়ন বললেন, এবার আমি বুঝতে পেরেছি। আমাদের সবার মা হলেন ধরীত্রী মা, গায়া। আমরা সবাই গায়ার সন্তান। কিন্তু গায়ার অস্থি কোনটি?
পীরা বললেন, সম্ভবত নদীর ধারের নুড়ি পাথরগুলোকেই মায়ের অস্থি বলা হয়েছে। যেই ভাবা সেই কাজ। পীরা এবং ডিওক্যালিয়ন তাদের সামনে থাকা পাথরগুলো পেছনে ছুঁড়ে মারতে লাগলেন। ডিওক্যালিয়নের ছোঁড়া পাথরগুলো পরিণত হল পাথর মানবে আর পীরার ছোঁড়া পাথরগুলো পাথর মানবীতে। পাথর থেকে তৈরি হওয়ায় তাদের শারীরিক সামর্থ্য ছিল অনেকবেশি। বন্যার পানিতে ধ্বংস হয়ে যাওয়া পৃথিবীকে দাঁড় করাতে, নতুন করে সাজাতে ঠিক এমনই মানুষের দরকার ছিল।
এরপর সূর্য উদয়ের সাথে সাথে অন্য প্রজাতির প্রাণীও তৈরি হতে লাগল।কিছু প্রাণী আগের রূপে ফিরে এল। কিছু প্রাণী ফিরল নতুন রূপে। এই নতুন পৃথিবীতে ডিওক্যালিয়ন এবং পীরা ই কিন্তু একমাত্র পুরাতন দুনিয়ার মানুষ ছিলেন না। মেগারাস নামের জিউসের এক সন্তান আশ্রয় নিয়েছিলেন জেরানিয়া পাহাড়ের চূড়ায়। এই চূড়াটিও পানিতে ডোবেনি। আসলে মেগারাস ঘুমিয়ে ছিলেন প্লাবন শুরু হওয়ার সময়। এক সারস পাখির শব্দে জেগে উঠে আশ্রয় নেন জেরানিয়ার চূড়ায়। এছাড়া পেলিয়নের কেরাম্বাস ও এক নিম্ফের আশীর্বাদে প্রাপ্ত ডানায় ভর করে উড়ে যান এক পাহাড়ের চূড়ায়। অনেকের মতে অবশ্য পারন্যাসাস পাহাড়ের কিছু অধিবাসীও এ বন্যার হাত থেকে রক্ষা পান। আসলে পসাইডনের এক পুত্র পারন্যাসাস এই শহরের গোড়াপত্তন করেছিলেন। তাই ধারণা করা হয় পসাইডনের আশীর্বাদে বেঁচে যান তারা। ডিওক্যালিয়ন এবং পীরা থেকে জন্মানো সন্তানদের মধ্যে একজন ছিলেন হেলেন। হেলেন ছিলেন পুরো হেলেন্সটিক সভ্যতার প্রথম মানুষ।
নতুন পুরাতন মিশেলে তৈরি এই মানবসম্প্রদায় এরপর পুরোদমে বিশ্ব নির্মানে মনোনিবেশ করে। ডিওক্যালিয়নের প্লাবনের সাথে সুমেরীয় পোরাণিক কাহিনিতে পাওয়া মিথের অনেক মিল রয়েছে। যাই হোক লক্ষণীয় বিষয় হল, সব মিথেই বন্যা থেকে বেঁচে যাওয়া মানুষরা ছিল ধার্মিক এবং সৎ।
কিউপিড ও সাইকির অমর প্রেম
গ্রিক মিথলজিতে মানব মনের সব অনুভূতি নিয়েই কিছু গল্প ও উপকথা প্রচলিত রয়েছে। মানব মনের সবচেয়ে সুন্দর অনুভূতি; প্রেম নিয়েও তাই রয়েছে নানা উপকথা। এমনি এক উপকথা প্রচলিত আছে প্রেমের দেবতা কিউপিড ও সাইকিকে নিয়ে।
কিউপিড ছিলেন মানুষ ও দেবতার অদ্ভুত সংমিশ্রণ, দেখতেও ছিলেন অনেক সুদর্শন। তার পিঠে ছিল দুইটি পাখা,ঠিক যেন পরী। আর এ দুই পাখার কারণেই সে এখানে সেখানে উড়ে বেড়াত এবং নানা ধরণের দুষ্টামি করত। তার হাতে ছিল সোনালী তীর ও ধনুক। এ তীরের আঘাতে সকলের মনে জেগে উঠত প্রেমের ভাব। ঐশ্বরিক ক্ষমতা থাকায় যাকে তাকে তার তীরের আঘাতে প্রেমে ফেলত। এটা যেন এক মজার খেলা। কিউপিড এর গ্রীক নাম ছিল ইরোস। ইরোস শব্দের অর্থ প্রেম এবং সাইকি শব্দের অর্থ আত্মা। এরা দুজন একাধারে গ্রীক ও রোমান উপকথার চরিত্র। তাদের প্রেম,তাদের ভালবাসার জন্য লড়াই এক কিংবদন্তীতে পরিণত হয়েছে এখন।
সুদূর অতীতে এক রাজার ছিল তিনটি মেয়ে। সবচেয়ে ছোট মেয়েটি ছিল সবচেয়ে সুন্দর নাম ছিল তার সাইকি। সাইকির রূপে সকলে এতো মন্ত্রমুগ্ধ ছিল যে তাকে আফ্রোদিতির প্রতিদ্বন্দ্বী দেবী ভাবতে শুরু করে। আফ্রোদিতি কে বাদ দিয়ে ওই রাজ্যের লোকেরা সাইকির পূজা করতে শুরু করে। সাইকিই যেন সৌন্দর্যের দেবী। তার রূপ দেখতে দলে দলে লোক ছুটে আসতে লাগল। আর লোকেদের এই কর্মকাণ্ড ই কাল হয়ে দাঁড়াল সাইকির, পরল আফ্রোদিতির রোষে। সৌন্দর্যের দেবী তাই তার প্রতিশোধ নেওয়ার পরিকল্পনা করলেন। আফ্রোদিতির পুত্র কিউপিডকে বললেন সাইকির দিকে ভালবাসার তীর ছুঁড়তে। যেন নিষ্পাপ সাইকির সৌন্দর্যে কলঙ্কের দাগ লাগে। কিন্তু আফ্রোদিতির এ পরিকল্পনা সফল হয়নি। কিউপিড তীর ছুঁড়তে যখন সাইকির কাছে যায় তখন সাইকির সৌন্দর্যে মুগ্ধ হয়ে যায়। একদম প্রথম দর্শনেই প্রেম।
অন্য সংস্করণে বলা হয়, আফ্রোদিতি তার পুত্রকে ঘুমন্ত সাইকির উপর এমন তীর ছুঁড়তে বলেন যেন সাইকি পৃথিবীর সবচেয়ে কুৎসিত প্রাণী শূকরের প্রেমে পরে। কিন্তু কিউপিড যখন তীর ছুঁড়তে যান তখন সাইকির বুকের বদল বাহুতে তীর লাগে। যার ফলে সাইকির ঘুম ভেঙে যায় আর চোখ খুলে কিউপিডকে দেখায় প্রেমে পরে যান। এদিকে কিউপিড ও সাইকির রূপের প্রেমে হাবুডুবু খেতে লাগে।
অন্য আরেকটি সংস্করণে বলা হয়, সাইকিকে তীর মারতে গিয়ে সাইকির রূপে মুগ্ধ কিউপিড নিজের উপরেই তীর মারেন। এ ঘটনায় কিউপিড বেশ চিন্তিত হয়ে পরেন এবং আফ্রোদিতিকে সব খুলে বলেন। এতে আফ্রোদিতির ক্রোধ আরো বেড়ে গেল। সে অভিশাপ দিল- “সাইকির প্রেমে সবাই পাগল হবে কিন্তু কেউ তাকে স্ত্রী হিসেবে নিবে না। আর কিউপিড আর সাইকি একে অপরের সাথে দেখা করতে পারবে না। মেলামেশাও করতে পারবে না। ”
এ অভিশাপে কিউপিড বেশ কষ্ট পেলেন। তার চঞ্চলতা হারিয়ে গেল। মনের দুঃখে তিনি প্রেম তীর ছোঁড়াই বন্ধ করে দিলেন। এতে পৃথিবী হয়ে উঠল ভালবাসা শূন্য, বর্বর। মানুষে মানুষে প্রেম কমে গিয়ে হানাহানি কাটাকাটি বেড়ে গিয়েছিল। তাই সূর্যদেবতা এপোলো পৃথিবী ও মানুষ জাতিকে বাঁচাতে এগিয়ে আসেন। কিউপিডকে তীর ছুঁড়তে বলেন। কিন্তু কিউপিড তার প্রিয়তমার বিচ্ছেদের শোকে কাতর। তাই এপোলো কে এ সমস্যার সমাধান দিতে বলেন। এ সময় অ্যাপোলো সাইকির পিতাকে সাইকিকে বধূবেশে অন্ধকারে নির্জন পাহাড়ের চূড়ায় রেখে আসতে বলেন। সাইকির পিতামাতা এ নির্দেশে খুব কষ্ট পেলেন। তারা ভাবলেন তাদের কন্যা না জানি কোন দৈত্য দানোর বধূ হতে চলেছে। কিন্তু দেবতার আদেশ তাই অমান্য করাও সম্ভব নয়। তাই তারা সাইকিকে পাহাড়ের পাদদেশে রেখে আসলেন।
বিদায়বেলায় পিতামাতাকে বার বার সাইকি এই বলে বোঝালেন যে, “প্রেমের দেবী আফ্রোদিতি সম্ভবত আমার উপর রেগে আছে,তাই আমার আজ এই অবস্থা। এভাবেই হয়তো দেবীর ক্রোধ কমবে। আমার নিয়তি ই এটা। তাই তোমরা চিন্তা না করে বাড়ি ফিরে যাও। ”
সকলে সাইকিকে একা ফেলে রাজ্যে ফিরে গেল, সাইকি একা একা পাহাড় চূড়ায় উঠতে লাগল,নির্জন পাহাড়, যেদিকে চোখ যায় শুধু গাছপালা আর পাথর ই দেখা যায়। সাইকির কষ্ট লাগলেও তিনি কাঁদলেন না। একসময় ক্লান্তিতে ঘুমের কোলে ঢলে পড়লেন তিনি। সাইকির কষ্টে আশপাশের প্রকৃতিও ব্যথিত হল,আর তাই পশ্চিমা বায়ু সাইকিকে উড়িয়ে নিয়ে গিয়ে রাখল এক মনোরম উপত্যকায়,নরম ঘাসের সবুজ বিস্তারের উপর। সাইকি জেগে উঠে দেখলেন সবুজ বনে আছেন তিনি। আর আশেপাশে কোনো দৈত্য ও নেই। বনের আরো ভেতরে প্রবেশ করলে সাইকি দেখতে পেল একটি ঝর্ণার পেছনে মনোরম একটি প্রাসাদ। সাইকি আস্তে আস্তে সে প্রাসাদে প্রবেশ করলেন। দেখলেন খাবার টেবিলে নানারকম খাবার,খাবার দেখে এতক্ষণে পেটের ক্ষুধা অনুভব করলেন সাইকি। তাই গোগ্রাসে গিললেন সব কিছু। রাত হয়ে যাওয়ায় একটি কক্ষে ঘুমিয়ে পরলেন। রাতে কারো দৃঢ় আলিঙ্গনে ঘুম ভাঙল তার। ভাবলেন হয়তো এটায় তার দৈত্য স্বামী। কিন্তু আসলে তিনি ছিলেন কিউপিড। কিউপিড জানতেন সাইকি তার মুখ দেখলে তিনি আর কখনোই সাইকিকে দেখতে পারবেন না,সবই তার মায়ের অভিশাপের ফল। তাই এই অন্ধকারে তার প্রিয়তমার কাছে আগমন। কিউপিড দেখা না দিলেও সাইকির খুব যত্ন নিতে লাগল,তার সব চাহিদা পূরণ করতে লাগল আড়াল থেকে। এক রাতে সাইকি তার বোনদের নিজের কাছে আনার আবদার করলে তাতেও রাজি হয়ে গেল কিউপিড।
সাইকির বোনরা এসে প্রথমেই তাকে তার স্বামীর বেপারে জিজ্ঞেস করলে তিনি বললেন, “আমি আমার স্বামীকে কখনোই দেখিনি। সে রাতের অন্ধকারে আসে এবং আমার সাথে রাত কাটিয়ে সকাল হওয়ার আগেই চলে যায়। সে আমার খুব খেয়াল রাখে। রাক্ষস হলেও সে আসলে খারাপ না।”
সবশুনে সাইকির বোনরা বলে, “তোমার অবশ্যই তোমার স্বামীর মুখ দেখা উচিত। রাতে সে ঘুমালে তার উপর প্রদীপের আলো ফেলে তার মুখ দেখবে। না হলে পরে তাকে চিনবে কি করে?”
সাইকির ও অনেক দিন থেকেই স্বামীকে দেখার ইচ্ছা ছিল। তাই সে এতে রাজি হয়ে গেল এবং বোনদের কথা মতো কাজ করল। এবং সে যা দেখল তাতে যারপরনাই অবাক হল। কারণ সে যাকে রাক্ষস ভাবত সে আসলে তার প্রিয়তম কিউপিড ছাড়া আর কেউ নয়। এ সময় কিউপিডের ঘুম ভেঙে যায় এবং তিনি অদৃশ্য হয়ে যান। এছাড়া প্রাসাদ ও হয়ে যায় জনশূন্য।
সাইকি এ ঘটনায় পাগল প্রায় হয়ে যান। চারদিকে তার স্বামীকে খুঁজতে থাকেন। কিন্তু কোথাও খুঁজে পেলেন না। একসময় খুঁজতে খুঁজতে তিনি এক হলঘরে এসে উপস্থিত হলেন, এটি আসলে ছিল ফসলের দেবী ডিমিটারের মন্দির। এ হলঘরের মেঝেতে ছড়িয়ে ছিল শস্যকণা, গম ও বার্লি, সাইকি এগুলোকে আলাদা আলাদা করে স্তূপে স্তূপে সাজিয়ে রাখল। ডিমিটার সাইকির কাজ দেখে অত্যন্ত খুশি হলেন আর সাইকিকে সাহায্য করার সিদ্ধান্ত নিলেন। দৈব ঘোষণায় বললেন, “সাইকি, তুমি শুধু দেখতেই নও মনের দিক থেকেও অনেক সুন্দর। সুখী তুমি হবেই। দেবী আফ্রোদিতির উপাসনালয়ে যাও, তার কাছে ক্ষমা চাও তিনি তোমাকে পুরস্কৃত করবেন। “এ দৈববাণী শুনে সাইকি যেন শক্তি ফিরে পেল। নতুন উদ্যমে আফ্রোদিতির উপাসনালয়ের দিকে যাত্রা করল। আফ্রোদিতির মন্দিরে পৌঁছালে সে আফ্রোদিতির কাছে ক্ষমা এবং কিউপিডের ভালবাসা ভিক্ষা চাইল।
কিন্তু ক্রোধান্বিত এবং ইর্ষাকাতর আফ্রোদিতি সাইকির দিকে না দেখেই বললেন, তুমি কি সত্যিই অনুতপ্ত?
সাইকি বলল, হ্যাঁ দেবী। আমি অনুতপ্ত। আপনার কাছে ক্ষমাপ্রার্থী।
আফ্রোদিতি: তাহলে আমার কাজ করে দিতে হবে।
সাইকি: যা বলবেন তা-ই করব।
আফ্রোদিতি: ওই যে মেঝেতে শস্যকণা,মসুরের ডাল, মটরশুঁটি এবং আরো কিছু ডাল ছড়িয়ে আছে, তুমি সেগুলোকে আলাদা করে আলাদা আলাদা স্তূপে রাখবে। আর কাজ যেন কাল সকালের আগেই শেষ হয়।
এগুলো ছিল প্রকৃতপক্ষে আফ্রোদিতির প্রতীক, তার প্রিয় ঘুঘুর খাদ্য। তিনি কাজে লেগে পরলে খেয়াল করল দেওয়ালের ফাটল থেকে অনেক পিঁপড়া বেরিয়ে এসে সাইকিকে কাজে সাহায্য করতে লাগল। সকালের আগেই কাজ শেষ হয়ে গেল। আফ্রোদিতি এ ঘটনায় খুশি হওয়ার বদল আরো ক্রোধান্বিত হলেন। তবে তিনি তা প্রকাশ করলেন না। সাইকিকে খাবার খেয়ে ঘুমাতে বললেন আর বললেন পরের দিন আরো অনেক কাজ করে দিতে হবে তার।
সকালে আফ্রোদিতি বললেন-“এখন দূরের কুঞ্জবনে যাও- যেখানে দেখবে সোনালি পশমের ভেড়ারা চড়ে বেড়াচ্ছে। ওদের প্রত্যেকের থেকে আমার জন্য স্বর্ণালী এক গুচ্ছ পশম এনে দাও,অথবা তোমার পথে চলে যাও। আর কখনও এখানে এসো না।”
কুঞ্জবনে যেতে একটি ছোট নদী পেরোতে হয়। নদীতে থাকে জলপরী বা নিয়াডস। সাইকি জলে নামতেই নিয়াডস রা বলে উঠল, সাইকি, সাবধান হয়ে যাও,ওই কুঞ্জবনের সোনালী ভেড়ারা দিনের বেলায় মোটেই শান্ত নয়। যতক্ষণ ওই সোনালী সূর্য আকাশে জ্বলজ্বল করে ততক্ষণ ওরাও হয়ে থাকে প্রজ্বলিত শিখার ন্যায় চঞ্চল আর প্রখর। ছায়ারা দীর্ঘ হয়ে উঠলে তখন তারা গাছের ছায়ায় বিশ্রাম করতে যায়, ঘুমায় ও। একমাত্র তখনি তুমি তাদের গা থেকে পশম তুলে নিতে পারবে।
জলপরী বা নিয়াডস
নিয়াডস দের ধন্যবাদ জানিয়ে অপেক্ষা করতে থাকল সাইকি। তারপর সূর্য ডুবলে চুপি চুপি গিয়ে ভেড়াদের পশম তুলে আনলেন এবং ভক্তিভরে দেবীর পায়ে তা নিবেদন করলেন। কিন্তু এতেও দেবীর ক্রোধ কমল না। তিনি তেলে বেগুনে জ্বলে উঠলেন। সাইকিকে ফাঁসানোর জন্য তাকে একটি বাক্স দিয়ে তাতে করে পাতালের রাণী পার্সেফোনের থেকে কিছু রূপ(বিউটি) আনতে বললেন।
সাইকি যেন এবার একটু দমে গেল, কারণ পাতালে যে একবার যায় সে আর কখনো ফিরে আসে না। তার প্রিয় কিউপিডের সাথে দেখা না করেই কি তবে তাকে মরতে হবে?তবুও তিনি পাতালে যাবেন ই। যাত্রাপথে অদৃশ্য এক কণ্ঠস্বর তাকে সাবধানে যেতে বলল আর বলল, “পার্সেফোনের রূপ বাক্সে ভরা হলে কোনো অবস্থাতেই যেন তার মুখ খোলা না হয়।”
কিউপিডের সহযোগিতায় সাইকি নিরাপদেই পাতাল থেকে রূপ নিয়ে মর্ত্যে ফিরে এলো। কিন্তু তারপর কি মনে করে বাক্সের ঢাকনাটা খুলে ফেলল, সাথে সাথেই সাইকি তার চেতনা হারিয়ে ফেলল। কিউপিড তার সাথেই ছিল তাই সাইকির জ্ঞান ফিরিয়ে তাকে তার মা আফ্রোদিতির কাছে যেতে বলল। আর নিজে গেল অলিম্পাসে দেবতাদের তুষ্ট করতে। সেখানে দেবতাদের সাইকির গল্প শুনাল এবং সকলকে আফ্রোদিতিকে তুষ্ট করার উওয়ায় বলতে বলল। সকলে মিলে আফ্রোদিতির ষড়যন্ত্রের জন্য তার প্রতি রাগ দেখালেন এবং কিউপিড কে দিয়ে সাইকিকে স্বর্গে আনালেন। আর সাইকিকে অমৃত পান করতে দিলেন। এতে সাইকি আরো অনিন্দ্য সুন্দর হয়ে উঠল।
এরপর কিউপিড ও সাইকি সুখে শান্তিতে বসবাস করতে লাগল। তাদের এ গাঁথা আজও অমর হয়ে আছে।
কামনা ও লালসার দেবীঃ আফ্রোডাইট
প্রাচীনকাল থেকেই মানুষ নিজেদের মনের সূক্ষ্ণ অনুভূতির যুক্তিযুক্ত ব্যাখ্যা দাঁড় করানোর চেষ্টা করছে। আর তাই মানুষের নিজস্ব অনুভূতির ব্যাখ্যা হিসেবে কোনো ঐশ্বরিক শক্তির নিয়ন্ত্রণ ই ছিল সবচেয়ে গ্রহনযোগ্য ব্যাখ্যা। এই পটভূমিতে নারী ও পুরুষের প্রেমের নিয়ন্ত্রকের ভূমিকায় আবির্ভূত হন আফ্রোডাইট। তিনি ছিলেন সৌন্দর্য, কামনা এবং লালসার দেবী।বিশ্বাস করা হয় যে আফ্রোডাইট ছিলেন গ্রীসের সবচেয়ে সুন্দর দেবী।
বিভিন্ন সংস্কৃতিতে তার অসংখ্য সমতুল্য থাকায় দেবীর রয়েছে একাধিক উৎস। গ্রীকদের মধ্যে তিনি আফ্রোডাইট, সুমেরীয় পুরাণে ইনানা, ফিনিশিয়ানে আস্টার্টে, ইট্রুস্কানে তুরান, অ্যাজটেকে জোচিকুয়েটজাল এবং রোমানে ভেনাস হিসেবে বেশ সুপরিচিত।
আফ্রোডাইট শব্দটি এসেছে গ্রীক শব্দ “আফ্রোস(aphros)” থেকে। যার অর্থ সমুদ্র সফেন/ সাগরের ফেনা। তাই স্বভাবতই আফ্রোডাইট এর সাথে সমুদ্রের ফেনা বা সমুদ্রের রয়েছে গভীর যোগসূত্র। সর্বাধিক পরিচিত সংস্করণগুলোতে বলা হয়েছে, যখন ক্রোনাস তার বাবা ইউরেনাসের কৃতকর্মের ফলাফল হিসেবে হীরার তৈরি কাস্তে দিয়ে তার যৌনাঙ্গ কেটে সমুদ্রে ফেলে দেয় তখন সেখানকার ফেনা থেকে জন্ম হয় আফ্রোডাইট এর। পাফোসের কাছের সমুদ্রের ফেনাতে এ ঘটনা ঘটে তাই দেবীর অনেক ভক্ত ই পাফোসকে তার তীর্থস্থান মনে করেন।
অন্য সংস্করণে, আফ্রোডাইটকে ইউরেনাসের নয় বরং ভবিষ্যদ্বাণী করতে পারেন এমন বাচনিক দেবী ডিওনের কন্যা বলা হয়। বলা হয়ে থাকে তিনি প্রাপ্ত বয়স্ক হয়েই জন্মগ্রহন করেছিলেন।
তার কিছু উল্লেখযোগ্য ক্ষমতা হলঃ
১.নারী পুরুষের দৈহিক সম্পর্ক(কামুকতা)
২.রিরংসা
৩.লিঙ্গ
৪.সৌন্দর্য
৫.উর্বরতা
৬.প্রজনন।
আফ্রোডাইট এর প্রধান প্রতীকগুলোর মধ্যে রয়েছে মর্টলস, গোলাপ,ঘুঘু,চড়ুই এবং রাজহাঁস।
প্রতিবছর গ্রীষ্মের মাঝামাঝি সময় অনুষ্ঠিত হয় তার প্রধান উৎসব অ্যাফ্রোডিসিয়া। এছাড়া তিনি পতিতাদের পৃষ্ঠপোষক দেবী। আর এখান থেকেই গ্রিকো রোমান সংস্কৃতির “পবিত্র পতিতাবৃত্তি” ধারণাটি পরিচিতি লাভ করে। এথেন্স এবং করিন্থিয়ান্স উভয় শহরেই আফ্রোডাইট এর মন্দির ছিল। তবে করিন্থিয়ান্স আফ্রোডাইট এর শহর হিসেবে পরিচিত ছিল। এর মধ্যে সবচেয়ে স্বীকৃত মন্দিরটি ছিল অ্যাক্রোকোরিন্থের শীর্ষে , যা খ্রিস্টপূর্ব 146 সালে রোমান সাম্রাজ্য ধ্বংসের আগ পর্যন্ত বিদ্যমান ছিল। আফ্রোডাইটের ধর্মের সাথে সমুদ্রের ওতোপ্রোতো সম্পর্ক রয়েছে,এ জন্য তাকে বিভিন্ন সমুদ্রের প্রাণীর সাথে চিত্রিত করা হয়।
আফ্রোডাইট প্রেমের দেবী হলেও এই প্রেম রোমান্টিকতার চেয়ে যৌন আকর্ষণের সাথেই বেশি জড়িত আর এ জন্যই তার ধর্মে কামুকতা একটি মূল উপাসান। তার উপাসনার উদ্দেশ্য নিয়ে মন্দিরগুলোতে বিভিন্ন যৌন ক্রিয়াকলাপ প্রত্যক্ষ করা হত। পরবর্তীতে গ্রিকরা নিজেদের সুবিধার জন্য এই ঐতিহ্যের অপব্যবহার শুরু করেছিল। “পতিতাদের” জন্য গ্রীক উচ্চারণ ছিল হাইরোডুলা, যার অর্থ একজন পবিত্র সেবক। মন্দিরগুলিকে পতিতাবৃত্তির স্থান হিসাবে ব্যবহার করার এই প্রথাটি মধ্যপ্রাচ্যের মতো বিভিন্ন প্রাচীন সংস্কৃতিতেও চালু ছিল।
আফ্রোডাইট বেশ স্পর্শকাতর এবং আবেগী ধরণের দেবী ছিলেন। কামারদেবতা হেফাস্টাসকে বিয়ে করলেও বিভিন্ন দেবতা ও মানুষের সাথে মিলে বার বার প্রতারণা করেছেন তিনি।যদিও অলিম্পাসে এটা বেশ স্বাভাবিক রীতিই। আফ্রোডাইট এর ইচ্ছার বিরুদ্ধেই এ বিয়ে সম্পন্ন হয়, হেফাস্টাস ছিল খোঁড়া,কুৎসিত,কুঁজোওয়ালা এবং বদমেজাজী ধরণের। বিয়েটা হয় মূলত জিউসের পরিকল্পনায়, আফ্রোডাইটের সৌন্দর্যের কারণে দেবতাদের মধ্যে অবশ্যম্ভাবী দ্বন্দ এড়াতে। পৌরাণিক কাহিনীর অন্য সংস্করণ অনুযায়ী,হেফাস্টাসের মা দেবী হেরা সন্তান কুৎসিত হওয়ায় তাকে দেবতাদের আবাসস্থল অলিম্পাস থেকে বহিষ্কার করেন। এ ঘটনার প্রতিশোধস্বরুপ উদ্ভাবনী শক্তিসম্পন্ন হেফাস্টাস তার জাদুকরী সিংহাসনে হেরাকে আটকে রাখে এবং মুক্তিপণ স্বরুপ আফ্রোডাইটকে বিয়ে করতে চান। হেরা এ শর্ত মেনে নেয় এবং কামারদেবতাকে খুশি করে। কিন্তু সৌন্দর্যের দেবী এতে বেশ অসন্তুষ্টই হন।
সৌন্দর্যের দেবীর ছিল অনেক প্রেমিক তাদের মধ্যে যুদ্ধ দেবতা অ্যারেস ছিলেন অন্যতম। হেফাস্টাস স্ত্রীর অবিশ্বস্ততা সম্পর্কে সূর্যদেবতা হেলিওসের মাধ্যমে জানতে পারেন তাই তিনি অ্যারেস এবং আফ্রোডাইটকে হাতেনাতে ধরে লজ্জা দেওয়ার পরিকল্পনা করেন যা তাদের এতোটা বিব্রত করবে যে তারা আর একত্রিত হওয়ার চেষ্টা থেকে বিরত থাকবে। পরিকল্পনা মোতাবেক একটি অদৃশ্য জাল তৈরি করেন যে জাল এ বাধা পরলে বেরিয়ে আসার ক্ষমতা মানুষ বা দেবতা কারোর ই ছিল না। হেফাস্টাস রাতে জাল বিছিয়ে চলে যান এবং পরদিন সূর্যোদয়ের সময় ফিরে এসে স্ত্রী এবং তার প্রেমিককে জালে বন্দী করার পরিকল্পনা করেন। কিন্তু অ্যারেস ছিল খুবই ধূর্ত প্রকৃতির, তাই আবিষ্কৃত হওয়া এড়াতে বাড়ির দরজায় তার এক প্রহরী ইলেক্ট্রিয়নকে রেখেছিলেন যেন সে সূর্যোদয়ের মুহূর্তে অ্যারেসকে অবহিত করতে পারে।কিন্তু ইলেক্ট্রিয়ন ঘুমিয়ে পরায় অ্যারেস আফ্রোডাইটের সাথে যৌনমিলনরত অবস্থায় ধরা পরে যায়। এসময় হেফাস্টাস সমস্ত দেবতাদের ডেকে আনলে তারা আফ্রোডাইট এর নগ্ন সৌন্দর্য উপভোগ করেন এবং তার প্রশংসা করতে থাকেন একইসাথে তারা হেফাস্টাসকে নিয়ে নানারকম মজা করে।আর এভাবেই হেফাস্টাস অবিশ্বস্ত স্ত্রীকে লজ্জা দিতে গিয়ে নিজেই সকলের সামনে লজ্জায় পরে যান। অ্যারেস এবং আফ্রোডাইট প্রতিজ্ঞা করে তারা আর কখনো ঘনিষ্ঠ ভাবে কোথাও মিলিত হবে না।কিন্তু পরবর্তীতে তারা এ প্রতিজ্ঞা বার বার ভঙ্গ করেন। এদিকে ইলেক্ট্রিয়নের ঘুমের কারণে অ্যারেস এভাবে ধরা পরায় অ্যারেস তাকে মোরগ বানিয়ে দেয়,যেন সে কখনোই সূর্যোদয়ের ঘোষণা করতে ভুলে না যায়। আর এভাবেই গ্রীক পুরাণে মোরগের সকালে ডেকে ওঠার মতো ঘটনার ও ব্যাখ্যা দাঁড় করানো হয়।
অ্যারেসের সাথে আফ্রোডাইটের বেশ কয়েকজন সন্তান হয় যাদের মধ্যে রোমান্টিক প্রেমের দেবতা ইরোস অন্যতম। বলা হয় ইরোস ভালবাসার তীর নিক্ষেপ করে মানুষকে প্রেমে পরতে বাধ্য করে।
এছাড়াও আফ্রোডাইট এর আরেকজন প্রেমিক ও ছিল যার নাম অ্যাডোনিস। অ্যাডোনিসের জন্মের বেপারেও আফ্রোডাইটের ভূমিকা ছিল।সাইপ্রাসের রাজা সিনিরাসের মেয়ে মিররা ছিলেন খুব সুন্দরী এবং বুদ্ধিমতী যুবতী।কিন্তু মিররার মা দাবী করতেন, মেয়েটি না কি আফ্রোডাইটের চেয়েও বেশি রূপবতী। এ ঘটনায় আফ্রোডাইট অনেক বেশি ক্রোধান্বিত হন এবং প্রতিশোধ নিতে আগ্রহী হয়ে ওঠেন। আর তার প্রতিশোধপরায়নতার জন্য তিনি মিররার মনে তার পিতার প্রতি লালসা সৃষ্টি করেন।মিররা পিতার কাছে প্রত্যাখ্যাত হলে পতিতার ছদ্মবেশ নেয় এবং পিতার সাথে মিলিত হয়। পরবর্তীতে এই মিলনের ফলে জন্ম নেয় অ্যাডোনিস। এদিকে সিনিরাস এ বেপারে জানতে পেরে ক্রোধিত হন এবং মেয়েকে মারতে উদ্যত হন,এসময় মেয়ে দেবতাদের কাছে বাঁচার জন্য সাহায্য চাইলে তাকে একটি গাছে পরিণত করা হয়। এদিকে সিনিরাস তার পরিবারের সম্মান বাঁচাতে আত্মহত্যা করে। মিররার এই শিশুটিরই নাম ছিল অ্যাডোনিস।আফ্রোডাইট শিশুটিকে দেখে সেখান থেকে বের করে আনার সিদ্ধান্ত নেন এবং পার্সেফোন ও হেডিস এর কাছে নিয়ে যান। এও বলেন যে অ্যাডোনিস বড় হলে তাকে নিয়ে যাবেন। অ্যাডোনিস বড় হলে বেশ সুদর্শন যুবকে পরিণত হন।পার্সেফোন তাকে নিজের কাছে রাখতে চাইলে আফ্রোডাইট ও পার্সেফোন এর মাঝে বিবাদ সৃষ্টি হয়। জিউস দ্বন্দ এড়াতে সিদ্ধান্ত নেন যে অ্যাডোনিস বছরের এক তৃতীয়াংশ আফ্রোডাইটের সাথে এক তৃতীয়াংশ পার্সেফোনের সাথে এবং বাকিটা নিজের ইচ্ছামতো যেকোনো দেবীর সাথে কাটাতে পারবে।
অ্যাডোনিস বছরের প্রথমভাগ আফ্রোডাইট এর সাথে, ২য় ভাগ পার্সেফোনের সাথে এবং ৩য় ভাগ আফ্রোডাইটের সাথে কাটাতে শুরু করেন। যা একইসাথে পার্সেফোন এবং অ্যারেসকে ক্রুদ্ধ করে। অ্যাডোনিসের ছিল শিকারের প্রতি অনেক টান, কিন্তু আফ্রোডাইট এই বেপারে তাকে সতর্ক করেন এই বলে যে, যে জন্তু ভয় পায় না তার সাথে কখনো লড়াই করতে যাবে না। কিন্তু এক অতিকায় শুয়োরকে দেখে অ্যাডোনিস প্রেমের দেবীর উপদেশ ভুলে ওই শুয়োরের সাথে যুদ্ধ করতে যায় এবং মারা যায়। এই দৈত্যাকার শুয়োর ছিল আসলে যুদ্ধদেবতা অ্যারেস।
আফ্রোডাইট তাকে বাঁচাতে এগিয়ে এলেও সঠিক সময়ে পৌঁছাতে না পারায় সফল হতে পারেন নি। পরে অ্যাডোনিস আবারো আন্ডারওয়ার্ল্ডে ফিরে গেলে আফ্রোডাইট পার্সেফোনের সাথে দ্বন্দে জড়ালে জিউস হস্তক্ষেপ করেন এবং নতুন সিদ্ধান্ত হয় অ্যাডোনিস পার্সেফোনের কাছে বছরের ৬ মাস এবং আফ্রোডাইটের কাছে ৬মাস থাকবে। এ সিদ্ধান্ত আগের চেয়ে বেশি যুক্তিযুক্ত ছিল।
আফ্রোডাইটের গল্পগুলোর মধ্যে সবচেয়ে পরিচিত গল্প ট্রোজান যুদ্ধে তার ভূমিকা নিয়ে।
পেলিউস এবং থেটিসের বিয়েতে শুধুমাত্র অ্যারেসকে ছাড়া সমস্ত দেবতাকে দাওয়াত দেওয়া হয়। এ ঘটনায় এরিস ক্ষুব্ধ হন এবং লুকিয়ে অনুষ্ঠানস্থলে প্রবেশ করে একটি সোনার আপেল দেবী আফ্রোডাইট, হেরা এবং এথেনার মাঝে ছুড়ে ফেলে দেন যাতে লেখা ছিল kallistēi যা দ্বারা সবচেয়ে সুন্দরের জন্য বুঝানো হয়।
আর এই আপেলের জন্য স্বভাবতই তাদের মধ্যে কার জন্য এই আপেল তা নিয়ে ঝগড়া লাগে এবং তা সমাধানের জন্য জিউসের কাছে যায় , এবং যে কাউকে বেছে নিতে বলে।জিউস তাদের প্যারিসের কাছে যেতে বলেন।
প্যারিসের সিদ্ধান্তের আগে তিন দেবীই তাকে বিভিন্ন পুরস্কারের লোভ দেখান এবং শ্রেষ্ঠ সুন্দরীর মুকুট নিজের করে নেওয়ার চেষ্টা করেন।
হেরা তাকে বলেছিল,যদি সে তাকে বেছে নেয় তবে সে তাকে একটি অবিশ্বাস্য রাজ্য ;এশিয়া মাইনর দেবে। এথেনা তাকে সমস্ত জ্ঞান, খ্যাতি এবং গৌরব দেওয়ার প্রস্তাব দিয়েছিল যা প্যারিস আকাঙ্ক্ষা করেছিল। কিন্তু আফ্রোডাইটই একমাত্র দেবী যিনি তার কানে ফিসফিস করে বলেছিলেন তার সত্যিকারের ইচ্ছা, তিনি তাকে বিশ্বের সবচেয়ে সুন্দর নশ্বর নারী প্রদান করবেন। প্যারিস আফ্রোডাইটকে বেছে নিয়েছিল এবং তিনি তার প্রতিশ্রুতি মোতাবেক তাকে হেলেন দিয়েছিলেন।এই ঘটনায় ক্রুদ্ধ হয়ে অন্য দুই দেবী প্যারিসের বিরুদ্ধে প্রতিশোধস্বরূপ ট্রোজান যুদ্ধকে উস্কে দেন।

